O‘zLiDeP кўмагида Тоҳиp Ҳурбоев ўз томорқасида лимонария ташкил этяпти | O'zLiDeP\nO‘zLiDeP кўмагида Тоҳиp Ҳурбоев ўз томорқасида лимонария ташкил этяпти\nТоҳиp Ҳурбоев фидойи ўқитувчилардан. Пахтаобод туманининг “Нодирабегим” маҳалласида яшовчи муаллим ўз томорқасида лимонария ташкил қилиш ташаббуси билан O‘zLiDeP Андижон вилоят Кенгашига мурожаат қилди.\nБошланғич партия ташкилотлари гуруҳи томонидан фуқаронинг ташаббуси тўла қувватланиб, унга барча амалий ёрдамлар берилди. Унга “O‘zLiDeP бошланғич партия ташкилотлари ўз томорқасида тадбиркорлигини бошлаганларга кўмакдош” лойиҳаси доирасида иссиқхона қуриш учун имтиёзли кредит олиб беришда кўмаклашилди. Айни чоғда хонадонда иссиқхона қурилиши якунланмоқда.\n– Партиянинг бундай хайрли тадбирларидан мамнунмиз, – дейди иссиқхона эгаси. – Кўпдан бери ишдан ортмай бу истагимни амалга ошира олмаётгандим. O‘zLiDePнинг ёрдами билан банкдан 8 миллион сўм имтиёзли кредит олиб, лимон етиштиришни йўлга қўяман.\nЛойиҳа доирасида маҳаллалардаги бўш турган, қаровсиз томорқаларга ҳам гувоҳ бўлдик. Хонадон соҳибларига бу борада тушунтириш ишлари олиб борилиб, зарурий маслаҳат ва тавсиялар берилди.\nСўх туман Навобот БПТ 2018-05-31 15:40:51\nЎзЛиДеП тамонидан аҳоли хонадонларга кириб уларни тадбиркорлик фаолияти билан шуғуланишлари учун керакли ёрдамларни бериб келаётганлиги, Навобот МФЙ да яшаётган одамларни партияга ишончи ортмоқда.\nO‘zLiDeP Каттақўрғон туман Кенгаши ижрочи котиби А.Шобеков2018-05-29 12:35:58\nБундай иссиқхоналарнинг кўпайиши аҳоли даромадларининг ошиши ва бозорларнинг тўлишига хизмат қилади\nЖиззах вилоят Мустақиллик МФЙ БПТ раиси Қ.Абдурахимов2018-05-28 16:09:43\nЮртимизда ўз томорқасидан унумли фойдаланиш ва самародорлигини ошириш йўлида хар хил лойихалар мавжуд шу ўринда айтиш жойизки лимонария ташкил этиш халқимизни тадбиркорлика ўргатиш бунинг натижасида оилаларини модий ахволи яхшиланади.\nГулматова Мухаррам Мархамат туман Кенгаши ижрочи котиби2018-05-28 15:11:27\nХудуддаги ахоли томорқаларида бундай лимонария ва иссиқхоналарни кўпайтирилишига кўмакдошмиз\nХазраткулов Жалилбек, Самарқанд вилояти Пастдарғом тумани O'zLiDeP депутатлик гурухи ижрочи котиби2018-05-28 10:38:39\nАҳоли томорқаларида бундай иссиқхоналарнинг кўпайтирилиши халқимизнинг фаровонлигин таминлайди.\nШовот туман кенгашидаги Хитой МФЙ БПТ 2018-05-28 10:05:21\n“O‘zLiDeP бошланғич партия ташкилотлари ўз томорқасида тадбиркорлигини бошлаганларга кўмакдош” лойиҳаси доирасида бир қанча ишлар амалга оширилмоқда. Кам таъминланган оилаларда томорқасига ишлов бериш, ўғит билан таъминлаш, имтиёзли кредитлар ажратилишига кўмаклашиш шулар жумласидандир.\nАкбар Якубов, Жиззах вилояти2018-05-28 09:11:59\nO‘zLiDeP кўмаги билан имтиёзли кредит асосида иссиқхона ташкил ушбу хонадон учун даромад манбаи ҳисобланади.\nН.Саимова Навоий вилояти2018-05-28 04:00:12\nБПТ аъзосини куллаб кувватлаш билан биргаликда уларнинг муаммоларига ижобий ечим топиб ку́маклашиш, электоратимизнинг парияга бу́лган ишончи янада ортади.


“Тошкент” автовокзалидан вилоятларга қўшимча автобуслар қатнови йўлга қўйилмоқда — Ishonch Gazetasi\nЎзбекистон Республикаси Ҳукумати раҳбариятининг топшириғига биноан, жорий йил 16 мартдан барча таълим муассасаларида, жумладан, коллеж, лицей ва олий таълим муассасаларида муддатдан олдин таътил эълон қилинди ва ўқишлар тўхтатилади. Шуни инобатга олган ҳолда талабалар ва йўловчиларнинг ўз вақтида манзилларига етиб олишини таъминлаш бўйича Транспорт вазирлиги зарур чораларни кўрмоқда.\nХусусан, “Тошкент” автовокзалидан кунига шаҳарлараро 17 та йўналиш бўйича 35 та қатнов орқали 1800 нафар йўловчи ташилган бўлса, йўловчилар оқимининг бирдан ортиши сабаб бугуннинг ўзида “Uzautotrans service” корохонаси яна қўшимча 35 та қатновни йўлга қўйди. Жами 70 та қатнов орқали ҳозирда 4000 га яқин йўловчиларга хизмат кўрсатилмоқда.\nРеспубликамиз вилоятларига борувчи йўловчиларга қўшимча қулайликлар яратиш мақсадида “Тошкент” автовокзали 24 соат давомида фаолият юритмоқда. Йўловчилар оқимидан келиб чиққан ҳолда “Тошкент” автовокзалидан шаҳарлараро йўналишларда яна қўшимча автобуслар қатнови жорий этилишини маълум қиламиз.


12:22, 04.06.2015 // 24507\nИчки ишлар вазирлиги Тошкентда ўрнатилаётган камералар борасида батафсил маълумот берди\nТошкентда светофорлар иш тизимини оптималлаштириш натижасида йўлларнинг ўтказувчанлик қобилияти оширилади. Бу ҳақда Ўзбекистон Республикаси Ички ишлар вазирлиги Йўл ҳаракати хавфсизлиги бош бошқармаси «Дарё»га маълум қилди.\n«Дарё» интернет нашри Ўзбекистон Республикаси Ички ишлар вазирлиги Йўл ҳаракати хавфсизлиги бош бошқармасига Ягона интерактив давлат хизматлари портали орқали савол билан мурожаат қилди.\nБош бошқарма бошлиғи Х. А. Сайдалиевнинг жавоб мактубида айтилишича, дастлаб Тошкент шаҳридаги 120 та чорраҳага видео кузатув мосламалари ўрнатилади, кейинчалик уларнинг сони ортади. Янги тизим қурилиш-монтаж ишлари ниҳоясига етиши билан ишга туширилади. Бу ҳақда у ишга тушишидан аввал ҳаракат иштирокчиларига ОАВ орқали батафсил маълумот берилади.\nЧорраҳалардан олинган барча маълумотлар Марказий диспетчерлик хизматига узатилади ва бу ердаги табло ва видеомониторларга чиқарилади. Тизимга киритилган чорраҳалардаги светофорлар ҳам детекторлардан ҳаракат оқими тўғрисида олинган маълумотларни қайта ишлаш орқали автоматик тарзда бошқарилади.\nШунингдек, светофорлар иш тизимини оптималлаштириш натижасида йўлларнинг ўтказувчанлик қобилияти оширилади. Натижада транспорт воситаларининг чорраҳалар олдида тўхтаб туриши 20—25 фоизга, транспорт воситалари двигателларидан чиқаётган заҳарлар газлар 5—10 фоизга, ёнлиғи сарфи 5—15 фоизга камайиши ҳисобига шаҳардаги экологик ҳолат анча яхшиланади.\nЛойиҳани амалга ошириш билан ушбу соҳада муайян тажрибага эга бўлган AGT Group GmbH компаниясининг мутахассислари шуғулланмоқда. Ҳозирга қадар ушбу янгиликни жорий этиш юзасидан бир қатор амалий ишлар бажарилмоқда. Лойиҳа тўлиқ амалга оширилгач қўшимча ва батафсил маълумотлар тақдим этилади.\nАввалроқ, Тошкентнинг Муқимий ва Акрамхўжаев кўчалари чорраҳасида Германиянинг Siemens светофорлари, шунингдек хавф ҳақида огоҳлантириш учун тезкор алоқа тугмаси ва чорраҳадаги тизимни бошқариш учун электр шкафлар ўрнатилгани ҳақида хабар берилган эди.\n19:56, 24.10.2020 // 96048\n20:23 Кеча // 97077\n20:36, 24.10.2020 // 93323\n02:01 Кеча // 91752\n23:59, 24.10.2020 // 83079


НАТО Туркияда ракетага қарши мудофаа тизимини 2016 йилда ҳам қолдириш масаласини муҳокама қилади\nНАТО Patriot зенит-ракета комплексини 2016 йилда Туркияда қолдириш имкониятларини муҳокама қилади, бироқ қарор ҳозирча аниқ эмас, дея маълум қилди альянс бош котиби Йенс Столтенберг.\n“Patriot шартномаси муддати ҳар йили узайтирилади. Амалдаги муддат жорий йил сўнгига қадар давом этади. Биз Туркия ва бошқа иттифоқчиларимиз билан келгуси йил учун музокаралар олиб бораяпмиз, бироқ ҳозирда ҳеч қандай қарор қабул қилингани йўқ”, - деди Столтенберг журналистларга.\nУнинг таъкидлашича, Patriot тизими Туркияга Суриядан эҳтимолий ракета зарбалари берилганида, мудофаани кучайтириш мақсадида жойлаштирилган.\nНАТОга аъзо давлатларнинг олтита Patriot батареяси 2013 йилнинг февраль ойида Туркиянинг Сурия билан чегарадош ҳудудига жойлаштирилган эди. Уларнинг вазифаси Сурия томонидан уюштирилувчи ҳаво ҳужумларини бартараф этишдан иборат.


«Тошкент вилоятини ишсизлик минимал даражада бўлган ҳудудга айлантирмоқчимиз» — президент – Газета.uz\n«Тошкент вилоятини ишсизлик минимал даражада бўлган ҳудудга айлантирмоқчимиз» — президент\nПрезидент Қуйи Чирчиқдаги кластерни бориб кўрди. Кластерда 8 минг 750 нафар, шолини қайта ишлаш корхонасида 365 нафар аҳоли меҳнат қилмоқда. Давлат раҳбари асосий эътибор ва ҳаракат аҳолини иш билан таъминлашга қаратилганини айтди. «Тошкент вилоятини ишсизлик минимал даражада бўлган ҳудудга айлантирмоқчимиз», — деди президент.\n18 март 2021, 17:09 Сиёсат\nПрезидент Тошкент вилоятининг Қуйи Чирчиқ туманидаги «ТСТ Сluster» кластери томонидан бунёд этилган шолини қайта ишлаш заводи фаолияти билан танишди. Бу ҳақда президент матбуот хизмати хабар бермоқда.\nУшбу жамиятда шоли етиштириш ва уни чуқур қайта ишлаш бўйича тўлиқ саноат занжири яратилган. Ўтган йили 2,6 минг гектардан ортиқ ерда «Лазурний», «Искандар», «Мустақиллик», «Нукус» навларидан мўл ҳосил етиштирилган.\nМажмуа жойлашган майдон ҳам илгари ташландиқ жой бўлган. 27 миллиард сўмдан зиёд лойиҳа туфайли ушбу 6 гектар ҳудудда замонавий мажмуа барпо этилди. У хирмон майдони, умумий сиғими 15 минг тонналик 2 та ёпиқ омбор, шолини тозалаш ва қуритиш цехи ҳамда қайта ишлаш заводини ўз ичига олган.\nШолини қайта ишлаш заводи Туркиянинг «Yashar Makina» компанияси ускуналари билан жиҳозланган. Улар ёрдамида энг юқори навдаги гуруч маҳсулотлари ишлаб чиқарилади. Чунки «ақлли» ускуналар гуручни нафақат катта-кичиклиги, балки ранги бўйича ҳам саралайди.\n«Даладан дастурхонгача» тамойили асосида иш юритаётган шоличилик кластерида жорий йилда ҳосилдорликни 60 центнердан ошириш, хорижга 100 минг АҚШ доллари миқдорида гуруч экспорт қилиш режалаштирилган. «ТСТ Rice» корхонасида 365 нафар, умуман, кластерда 8 минг 750 нафар аҳоли ишламоқда.\n«Мана, инсон ҳуқуқлари деймиз. Энг катта ҳуқуқлардан бири — иш билан таъминланиш. Бизнинг ҳамма ҳаракатларимиз шунга қаратилган. Одамларни ишли қилсак, аҳоли жон бошига даромадни кўпайтирсак, сотиб олиш қобилияти ошса, бошқа ҳамма ҳуқуқлар ўзи жой-жойига тушади. Шунинг учун Тошкент вилоятини ишсизлик минимал даражада бўлган ҳудудга айлантирмоқчимиз. Вилоятда бунинг учун ҳамма шароит бор», — деди Шавкат Мирзиёев.\nАсосий эътибор экспортни кўпайтириш, янги бозорларни ўзлаштиришга қаратилмоқда. Хусусан, келгуси йили гуруч экспортини 500 минг АҚШ долларига етказиш мўлжалланган. Бундан ташқари, кластерининг 2021−2023 йилларга мўлжалланган тўрт босқичли лойиҳаси доирасида 114 миллион долларлик тайёр тўқимачилик ва тикувчилик маҳсулотлари экспорт қилиниши кўзда тутилган.


ЯНГИ МАРКАЗ ФЕРМЕРГА ҲИСОБ-КИТОБ ИШИДА КЎМАКЛАШАДИ\nOldingi maqola АЧЧИҚ ҚАЛАМПИР ТЕРИЛАЯПТИ,\nKeyingi maqola УРУҒЧИЛИК – ҚИШЛОҚ ХЎЖАЛИГИ ТАРАҚҚИЁТИНИНГ МУҲИМ ОМИЛИ\nЮртимизда фаолият кўрсатаётган фермер хўжаликлари раҳбарларининг ҳаммаси ҳам ҳисоб-китоб ишларига уқувли эмас. Бунинг учун алоҳида бухгалтерга эҳтиёж сезади ёки шу йўналишда фаолият кўрсатувчи ташкилот хизматидан фойдаланишга зарурат бор. Шундан келиб чиқиб, соҳа вакилларига янада енгиллик яратиш мақсадида муҳим янгилик жорий қилинмоқда. Аниқроқ айтганда, туман фермер, деҳқон хўжаликлари ва томорқа ер эгалари кенгашлари ҳузурида Фермер хўжаликларида бухгалтерия ҳисоби ва ҳисоботини юритиш марказлари ташкил этилмоқда.\nУшбу тизим Президентимизнинг жорий йил 2 июлдаги “Фермер хўжаликларида ҳисоб тизимини тубдан яхшилаш ва уларга банк хизматлари кўрсатишни такомиллаштиришнинг қўшимча чора-тадбирлари тўғрисида”ги қарорига мувофиқ амалга киритилмоқда.\nХўш, бу марказлар қандай ишлайди, улар томонидан қайси хизматлар таклиф этилмоқда? Тегишли ҳужжат билан танишиб, бу саволларга ҳам тўлиқ жавоб олиш мумкин.\nҚайд этилишича, марказлар юридик шахс мақомига эга бўлади. Улар кўрсатадиган хизматлар қамрови ҳам кенг. Жумладан, фермер хўжаликлари бўйича бухгалтерия ҳисобини юритади, хўжалик ишчиларига иш ҳақи ва ундан мажбурий ажратмаларни ҳисоблайди. Мавсум якунига етгач, фермер хўжаликларининг асосий воситалари, товар-моддий захиралари, пул маблағлари, дебиторлик ва кредиторлик қарзларини инвентаризациядан ўтказади.\nШунингдек, солиқлар бўйича ҳисоб-китоблар, солиқ органлари билан қарздорлик бўйича солиштирма далолатномаларини тузиш ҳамда солиқ ва бошқа мажбурий тўловларнинг ўз вақтида тўланишини ташкил этиш ҳам марказ вазифасига киради. Қолаверса, ушбу тузилма молиявий ва статистика ҳисоботлари тузиб, уларни тегишли органларга тақдим этади, фермер хўжалигининг йил якунига кўра даромадлари ва харажатларини таҳлил қилиш ва кейинги йил учун бизнес-режа тузишда амалий ёрдам беради.\nАйтиш жоизки, марказлар фаолияти Давлат бюджети маблағлари, фермер хўжаликлари томонидан тўланадиган аъзолик бадаллари ва пуллик хизматлар кўрсатишдан олинадиган даромадлар ҳисобига молиялаштирилади.\nҚарорда марказлар бухгалтерия ҳисоби ва ҳисоботини юритиш бўйича бепул асосда хизматлар кўрсатадиган тоифа ҳам белгиланган. Унга кўра, Кенгашга аъзо бўлган ва ўрнатилган тартибда аъзолик бадалларини тўлаган, давлат харидлари учун пахта ва ғалла етиштирувчи фермер хўжаликлари бу турдаги хизматлардан бепул фойдаланади. Бошқа қишлоқ хўжалиги маҳсулоти етиштирувчиларга эса бу имтиёз қўлланилмайди.\nАммо пахта хом ашёси ва бошоқли дондан бошқа маҳсулот етиштирувчи ҳамда аъзолик бадалини ўз вақтида тўлаб келаётган, ер, сув ва бошқа ресурслардан унумли фойдаланаётган ҳамда молиявий имконияти чекланган фермер хўжаликларини қўллаб-қувватлаш, шунингдек, бухгалтерия ҳисоби ва ҳисоботини юритиш издан чиққан айрим хўжаликларда ҳисоботни тиклаш мақсадида марказлар маълум муддат хизмат кўрсатишни бепул амалга ошириши мумкин. Бунинг учун Кенгаш тавсияси кифоя қилади.\nҚарорда фермер хўжаликларига бириктирилган ер майдонларини хўжаликларнинг ихтисослашувидан келиб чиқиб, экин турлари ва контурлари кесимида икки ой муддатда хатловдан ўтказиш ва фермер хўжаликларининг ер майдонлари бўйича ягона электрон базани шакллантириш вазифаси белгиланган.\nМазкур чора-тадбир фермернинг фақат ҳисоб-китоб ишлари билан овора бўлиб қолмай, асосий эътиборини ўз фаолиятини янада ривожлантиришга қаратишига шароит ҳозирлаши билан муҳимдир.


17.04.2018 10:11 1 2854\nРегистонда оддий машинада, дабдабасиз, васвасасиз, ўзбекона кийимда келган ҳақиқий ўзбек келин-куёвни кўрдим. "Бўлар экан-ку?!" деб юбордим.\nЎзликка қайтаётган ёшларимиз.\nКейин дуо қилдим:\n– Илоҳим, Бахтли бўлишсин! Қолган ўзбек йигит-қизлари ҳам улардан ўрнак олишсин! Қизлар кимлардир кийган, ўзбекка ҳеч ярашмайдиган, операчиларга ярашадиган хорижнинг кўйлакларини кийишмасин! Йигитлар тақиб ўрганмаган бўлса, бўйни қисилиб, умрида бир марта бўйинбоғ тақмасин!\nБахт хориж кийимини кийишда, хориж машинасига 2 соат минишда эмас! Ўзимизнинг ўзбекона либослардаги келин-куёвлар, бахтингизга кўз тегмасин!


Аллоҳ суйган бандалар: Одам ўлдиришдан четланиш (1)\nBy Камолиддин Иноятуллоҳ on 05/08/2019 АЛЛОҲНИНГ СУЮКЛИ БАНДАЛАРИ МАҚОЛАЛАР\n“Ва улар Аллоҳ ўлдиришни ҳаром қилган жонни ноҳақ ўлдирмаслар” (Фурқон, 68).\nИмом Қуртубий раҳимаҳуллоҳ айтади: «Оятдаги “ноҳақ” сўзидан тушуниладики, мусулмон киши диндан қайтиб муртад бўлса ва турмуш қургандан кейин зино қилса, қатл қилинишга ҳақли бўлади».\nАбдуллоҳ ибн Масъуд разияллоҳу анҳу ривоят қилган ҳадисда Расулуллоҳ саллаллоҳу алайҳи ва саллам дедилар: “Аллоҳдан ўзга ҳақ илоҳ йўқ, деб ва мени Аллоҳнинг элчиси, деб гувоҳлик берган мусулмон кишининг қони ҳалол бўлмайди. Бундан қуйидаги уч ишдан бирини қилган кишининг жони мустаснодир: жонга жон (яъни ноҳақ одам ўлдирган кишидан қасос олинади), турмуш кўрган зинокор, Ислом динидан чиқиб, мусулмонлар жамоасидан ажраган муртад” (Муттафақун алайҳ).\nИбн Касир раҳимаҳуллоҳ айтади: “Ўлдиришга ҳақли қиладиган шу уч ишдан бири содир бўлган тақдирда ҳам, оддий халқдан бирон киши ўзича бировни ўлдириши мумкин эмас. Балки бу халифа ёки унинг ўринбосарининг ваколатидир”.\nМусумонни ўлдиришдан огоҳлантириш\nАллоҳ таоло деди: “Ким мўмин кишига тажовуз қилиб, уни қасддан ноҳақ ўлдирса, жазоси Аллоҳнинг ғазаби ва лаънатига дучор бўлиш ва жаҳаннамда абадий қолиш бўлади. Аллоҳ таоло унга қилган улкан жинояти учун шиддатли азобни ҳозирлаб қўйгандир” (Нисо, 93).\nАбдуллоҳ ибн Масъуд разияллоҳу анҳудан ривоят қилинган ҳадисда Расулуллоҳ саллаллоҳу алайҳи ва саллам дедилар: “Қиёмат куни одамлар ўртасида ажрим қилинадиган ишларнинг энг аввалгиси (ноҳақ) тўкилган қонлар хусусида бўлади” (Бухорий ва Муслим ривояти).\nАбу Ҳурайра разияллоҳу анҳу айтади: «Расулуллоҳ саллаллоҳу алайҳи ва саллам дедилар: “Етти ҳалок қилувчи ишлардан сақланинглар”. Саҳобалар: “Ё Расулуллоҳ, улар қайсилар?”, деб сўрадилар. Расулуллоҳ саллаллоҳу алайҳи ва саллам: “Аллоҳга ширк келтириш, сеҳр, Аллоҳ ҳаром қилган жонни ноҳақ ўлдириш, етимнинг молини ейиш, судхўрлик, жиҳод майдонидан қочиш, покиза ва иффатли муслимага (бузуқ деб) туҳмат қилиш”, дедилар» (Бухорий, 5/393. Муслим, 2/82 ривояти).\nИбн Умар разияллоҳу анҳумодан ривоят қилинган ҳадисда Расулуллоҳ саллаллоҳу алайҳи ва саллам дедилар: “Мўмин киши модомики ҳаром (яъни ноҳақ) қон тўкмас экан, динида давомий кенгчиликда бўлади”.\nИбн Умар разияллоҳу анҳумо айтдилар: “Киши ўзини унинг ичига ташлагандан сўнг чиқиш йўли йўқ бўлган ҳалокатлардан бири ноҳақ қон тўкишдир” (Бухорий ривояти).\nШуни билингки, Аллоҳ сизни тўғри йўлдан адаштирмасин, мусулмон кишини ноҳақ ўлдириш Аллоҳ азза ва жалла наздида энг катта гуноҳлардан ҳисобланади.\nАбдуллоҳ ибн Умар разияллоҳу анҳумо ривоят қилган ҳадисда Расулуллоҳ саллаллоҳу алайҳи ва саллам шундай дедилар: “Дунёнинг йўқ бўлиб кетиши Аллоҳ наздида бир мусулмон кишининг қатл қилинишидан кўра енгилроқдир” (Бухорий ва Насоий ривояти).\nБаро разияллоҳу анҳудан ривоят қилинган ҳадисда эса: “Дунёнинг йўқ бўлиб кетиши Аллоҳ наздида бир мусулмон кишининг ноҳақ қатл қилинишидан кўра енгилроқдир” (Ибн Можа ривояти), деб айтганлар Расулуллоҳ саллаллоҳу алайҳи ва саллам.\nАбу Саид ва Абу Ҳурайра разияллоҳу анҳумодан ривоят қилинган ҳадисда Расулуллоҳ саллаллоҳу алайҳи ва саллам: “Агар осмон ва ер аҳли бир мўминнинг қонини ноҳақ тўкишда иштирок этсалар, Аллоҳ азза ва жалла барчаларини дўзахга ташлайди” (Термизий ривояти, Албоний саҳиҳ деган), деганлар.\nПайғамбар саллаллоҳу алайҳи ва саллам бир мусулмонни қасддан ўлдирган кишини қаттиқ огоҳлантириб: “Мушрик ҳолда ўлишдан ёки бир мўминни қасддан ўлдиришдан бошқа ҳар қандай гуноҳни Аллоҳ таоло кечиришига умид қилса бўлади” (Абу Довуд ривояти, Албоний саҳиҳ деган), деганлар.\nАбдуллоҳ ибн Аббос разияллоҳу анҳумо ривоят қилади: «Расулуллоҳ саллаллоҳу алайҳи ва саллам дедилар: “Қиёмат куни қатл қилинган киши қотилни олиб келади. У қотилнинг кокилидан ва бошидан тутиб олган, ўзининг эса, бўйин томирларидан қон оқиб турган бўлади. Қатл қилинган айтади: “Эй Раббим, бундан сўрагин, нега мени ўлдирди экан?» Ҳатто у қотилни аршга яқин келтиради” (Термизий, Насоий ва Ибн Можа ривояти).\nАбдуллоҳ ибн Масъуд разияллоҳу анҳу ривоят қилган ҳадисда Расулуллоҳ саллаллоҳу алайҳи ва саллам дедилар: “Бир киши бошқа бир кишининг қўлидан тутган ҳолда олиб келади ва: “Эй Раббим, бу мени қатл қилган”, дейди. Аллоҳ таоло қотилдан сўрайди: “Уни нега қатл этдинг?”. Қотил: “Иззат Сеники бўлиши учун уни ўлдирдим”, дейди. Аллоҳ айтади: “Албатта, иззат Меникидир”. Яна бир киши бошқа бир кишининг қўлидан тутган ҳолда олиб келади ва: “Эй Раббим, бу мени қатл қилган”, дейди. Аллоҳ таоло қотилдан сўрайди: “Уни нега қатл этдинг?”. Қотил: “Иззат фалончига бўлиши учун ўлдирдим”, дейди. Аллоҳ айтади: “Иззат фалончига эмас». Шунда қотил (ёхуд қатл қилинган)нинг гуноҳи қотил зиммасида собит бўлади” (Насоий ривояти, Албоний саҳиҳ деган).\nУбода ибн Сомит разияллоҳу анҳу ривоят қилган ҳадисда Расулуллоҳ саллаллоҳу алайҳи ва саллам айтадилар: “Ким бир мўминни ўлдирса ва ўлдирганига хурсанд бўлса, Аллоҳ таоло ундан нафл ва фарз амалларини қабул қилмайди” (Абу Довуд ривояти, Албоний саҳиҳ деган).\nAvvalgi maqolaҚиёмат аломатлари | 2-дарс | Шайх Содиқ Самарқандий\nKeyingi maqola Етти ҳикоят: Учинчи ҳикоят (5)


Жанубий Корея президенти Пак Кин Хега алоқадор жанжал мамлакат миқёсида кескин тус олди, деб хабар берди “1tv.ru” нашри.\nТергов органлари ҳам огоҳлантирмасдан унинг дугонасини қамоққа олди. Вазиятнинг бундай кескин тус олишига президентнинг дугонаси Чхве Сун Силь диний секта асосчисининг қизи бўлиб, у отасининг ишини давом эттириб келган. Бу аёл давлат ишларига аралашганликда гумон қилинмоқда. Тергов уни президентнинг дугонаси бўлганлигидан фойдаланиб, миллиардлаб доллар фойда кўрганликда айбламоқда. Шунинг учун мамлакат банкларида турли текширувлар ўтказиш давом этмоқда\nБўлиб ўтган воқеа туфайли мамлакатда президентнинг истеъфога чиқишини талаб қилиб, халқ оммавий норозилик намойишларини ўтказди, бугун эса бир эркак экскаваторда бош прокуратура биносига ҳужум уюштирди. Норозилигини намойиш этиш мақсадида у экскаватор ёрдамида бино дарвозасини бузди, уни тўхтатишга ҳаракат қилган қўриқчини ярадор қилди ва ичкарига бостириб киришга интилди. Полициячилар уни қуролсизлантиришга улгурди. Жанжал оқибатида халқ орасида президентга нисбатан бўлган ишонч йўқолди.


Тошкентда ППХ ходимларига фуқаролар билан хушмуомала бўлиш кераклиги эслатилди\nТошкент шаҳар ИИББда ППХ шахсий таркиби билан қонунчилик ва хизмат интизомига риоя қилиш ҳақида суҳбат ўтказилди.\nТошкент шаҳар ИИББ Патруль-пост хизмати бригадасининг шахсий таркиби билан Кадрлар бошқармаси, Ўзбекистон Республикаси ИИВ Тошкент шаҳри бўйича Ўз хавфсизлик хизмати ходимлари томонидан йиғилиш ўтказилиб, унда қонунчилик ва хизмат интизоми бузилишининг олдини олиш масалалари муҳокама қилинди.\nИИББ хабарига кўра, йиғилиш давомида хизмат интизоми бузилиши сабаблари муҳокама қилинди. Савол-жавоб тариқасида шахсий таркибнинг республика ва пойтахтда ҳодисалар ҳақида маълумот текширилди. Шахсий таркиб билан ходимлар томонидан хизмат вазифасига масъулиятсиз муносабатда бўлиш ҳолатлари муҳокама қилинди.\nШунингдек, тадбир давомида ходимларга хизмат вазифасини олиб бориш давомида фуқаролар билан хушмуомала бўлиш, ибрат бўлиш кераклиги эслатилди.\n“Ҳар қандай қонунбузарлик ва хизмат интизоми бузилиши ҳолатлари интизомий йиғилишда Кадрлар бошқармаси ва Ўз хавфсизлик хизмати вакиллари иштирокида муҳокама қилиниши қайд этилди”, - дейилади маълумотда.


Акуроуз – Meducate.uz – Дорилар ҳақида маълумотлар ўзбек тилида\nHome Йўриқномалар Акуроуз\nПрепаратнинг савдо номи: Акуроуз\nТаъсир этувчи модда (ХПН): темир (III) гидроксиди сахароза комплекси\nфаол модда: 20 мг элементар темирга эквивалент бўлган темир (III) гидроксиди сахароза комплекси;\nАТХ коди: B03AC02\nТемир (III) гидроксидининг кўп ядроли марказлари ташқарисидан сахарозанинг кўп сонли ноковалент боғланган молекулалари билан ўралган. Натижада молекуляр массаси тахминан 43 кДa ни ташкил қилувчи комплекс ҳосил бўлади, бунинг оқибатида уни буйраклар орқали ўзгармаган ҳолда чиқарилиши мумкин бўлмайди. Ушбу комплекс турғун ва физиологик шароитларда темир ионларини чиқармайди. Бу комплексда темир табиий ферритинга ўхшаш структуралар билан боғланган.\n100 мг темир сақловчи Акуроуз препарати вена ичига бир марта юборилганидан кейин, темирнинг ўртача 538 ммоль максимал концентрациясига, инъекция қилинганидан сўнг 10 минут ўтгач эришилади. Марказий камеранинг тақсимланиш ҳажми зардоб ҳажмига (тахминан 3 л) деярли бутунлай мос келади. Ярим чиқарилиш даври тахминан 6 соат. Барқарор ҳолатдаги тақсимланиш ҳажми тахминан 8 литрни ташкил қилади (бу темирни организмнинг суюқ мухитларида паст тақсимланишини кўрсатади). Темир сахаратининг турғунлиги трансферринга нисбатан пастлиги туфайли, темирни рақобатли алмашинуви трансферринни фойдасига кузатилади. Натижада 24 соат давомида тахминан 31 мг темир олиб ўтилади. Инъекция қилингандан кейинги биринчи 4 соат давомида буйраклар орқали темирни чиқарилиши темирнинг умумий клиренсидан 5% дан камроқ қисмини ташкил этади. 24 соат ўтгач зардобдаги темирнинг даражаси дастлабки (юборилишигача бўлган) қийматига қайтади ва тахминан 75% сахароза қон-томирлар хавзасини тарк этади.\nАкуроуз қуйидаги ҳолларда темир танқислиги ҳолатларини даволаш учун:\nорганизмдаги темирни тез тўлдириш зарурати бўлганида;\nперорал қўлланадиган темир препаратларини ўзлаштираолмайдиган ёки даволаш тартибига риоя қилмайдиган беморларда;\nичакнинг фаол яллиғланиш касалликлари бўлганида, перорал қўлланадиган темир препаратларини қўллаш самарасиз бўлганида қўлланади.\nАкуроуз фақат вена ичига – аста-секин оқим билан ёки томчилаб, шунингдек диализ тизимининг веноз соҳасига юборилади ва мушак ичига юбориш учун мўлжалланмаган. Препаратнинг бутун терапевтик дозасини бир лаҳзада юборишга йўл қўйилмайди.\nПрепаратнинг биринчи терапевтик дозасини юборишдан олдин синама – дозани буюриш керак. Агар кузатиш даври давомида ўзлаштираолмасликни кўринишлари пайдо бўлса, препаратни юборишни дарҳол тўхтатиш керак. Ампулани очишдан олдин унда чўкма ва шикастланишлар бўлиши эҳтимолини кўздан кечириш керак. Фақат жигарранг рангли, чўкмасиз эритмани ишлатиш мумкин.\nАБ ни яққол пасайиши ва эритмани вена қон томири атрофидаги бўшлиққа тушиш хавфини камайтириш учун, Акуроузни инфузия ҳолида томчилаб юбориш афзалдир. Бевосита инфузия қилишдан олдин Акуроузни натрий хлоридининг 0,9% ли эритмасида 1:20 нисбатда суюлтириш керак, (масалан – 1 мл (20 мг темир) 20 мл натрий хлоридининг 0,9% ли эритмасида суюлтирилади). Олинган эритма қуйидаги тезлик билан юборилади:\n100 мг темир – камида 15 минут давомида;\n200 мг темир – 30 минут давомида;\n300 мг темир – 1,5 соат давомида;\n400 мг темир – 2,5 соат давомида;\n500 мг темир – 3,5 соат давомида.\nТана вазнига 7 мг темир/кг ни ташкил этувчи, ўзлаштираолинадиган максимал бир марталик дозани, препаратнинг умумий дозасидан қатъий назар, минимум 3,5 соат давомида юбориш керак.\nАкуроуз препаратининг терапевтик дозасини биринчи марта томчилаб юбориш олдин синама-дозани юбориш керак. Катталар ва тана вазни 14 кг дан ортиқ бўлган болаларга 20 мг темир ва тана вазни 14 кг дан кам бўлган болаларга кундалик дозанинг ярмини (1,5 мг темир/кг) 15 минут давомида юбориш керак. Нохуш кўринишлар бўлмаганида, эритманинг қолган қисмини тавсия этилган тезликда юбориш керак.\nОқим билан юбориш\nАкуроуз препаратини, шунингдек суюлтирилмаган эритма кўринишида вена ичига аста-секин минутига 1 мл Акуроуз препарати (20 мг темир) тезликда (норма) юбориш ҳам мумкин, яъни 5 мл Акуроуз препарати (100 мг темир) минимум 5 минутда юборилади. Препаратнинг максимал ҳажми 1 инъекцияга 10 мл Акуроуз препарати (200 мг темир) дан ошмаслиги керак.\nАкуроуз препаратининг терапевтик дозасини биринчи марта оқим билан юборишдан олдин синама-дозани буюриш керак – 1 мл Акуроуз препарати (20 мг темир) катталар ва тана вазни 14 кг дан ортиқ болаларга ва тана вазни 14 кг дан кам бўлган болаларга кундалик дозанинг ярми (1,5 мг темир/кг) 1-2 минут давомида юборилади. Кейинги 15 минут кузатув давомида нохуш кўринишлар бўлмаса, эритманинг қолган қисмини тавсия этилган тезликда юбориш керак. Инъекциядан сўнг беморга маълум вақт давомида қўлини ёзилган ҳолатда тутиб туриш тавсия этилади.\nДиализ тизимига юбориш\nАкуроузни вена ичига инъекция қилиш учун таърифланган қоидаларга қатъий амал қилган ҳолда, диализ тизимининг веноз соҳасига бевосита юбориш мумкин.\nПрепаратнинг дозаси организмдаги темирнинг умумий танқислигига мувофиқ формула бўйича шахсий равишда ҳисобланади:\nТемирнинг умумий танқислиги, (мг) = тана вазни, (кг) × (Hb нормал даражаси – беморнинг Hb даражаси), (гл) × 0,24* + заҳирадаги темир, мг.\nТана вазни 35 кг дан кам бўлган беморлар учун: Hb нормал даражаси = 130 г/л, заҳирадаги темирнинг миқдори = тана вазнига 15 мг/кг.\n* Коэффициент 0,24 = 0,0034 × 0,07 × 1000 (Hb даги темирнинг миқдори = 0,34%; қоннинг ҳажми = тана вазнидан 7%; 1000 коэффициенти = “г” дан “мг” га ўтказиш)\nАкуроуз препаратининг юборилиши темирнинг йиғинди танқислиги (мг)\nкерак бўлган умумий ҳажми (мл) = ————————————————-\nДаволаш учун Акуроуз препаратининг умумий ҳажми\nТана вазни, кг Акуроуз препаратини даволаш учун кумулятив терапевтик дозаси\nУмумий терапевтик доза рухсат этилган максимал бир марталик дозадан юқори бўлганида, препаратни бўлиб юбориш тавсия этилади. Агар Акуроуз препарати билан даволаш бошланганидан сўнг 1-2 ҳафтадан кейин, гематологик кўрсаткичларни яхшиланиши юз бермаса, дастлабки ташхисни қайта кўриб чиқиш керак.\nҚон йўқотилганидан ёки аутологик қон топширилганидан кейин темирнинг миқдорини тўлдириш учун дозани ҳисоблаш:\nАкуроуз препаратининг дозаси қуйидаги формула бўйича ҳисобланади:\nАгар йўқотилган қоннинг миқдори маълум бўлса: 200 мг темирни вена ичига юбориш (10 мл Акуроуз препарати) 1 бирлик қонни (Hb концентрацияси = 150 г/л бўлган 400 мл қон) қуйганда кузатилгани каби Hb концентрациясини ошишига олиб келади.\nТўлдириш керак бўлган темирнинг миқдори (мг) = йўқотилган\nқон миқдорини бирлиги × 200\nАкуроуз препаратининг керакли ҳажми (мл) = йўқотилган\nқон миқдорини бирлиги × 10.\nHb даражаси пасайганида:, агар темир заҳирасини тўлдириш талаб қилинмаса, дастлабки формуладан фойдаланинг.\nЎрнини тўлдириш керак бўлган темирнинг миқдори (мг) = тана вазни, (кг) × 0,24 × (нормал Hb даражаси – беморнинг Hb даражаси), г/л.\nМасалан: тана вазни 60 кг, Hb танқислиги = 10 г/л темирнинг керакли миқдори × 150 мг Акуроуз препаратининг керакли ҳажми = 7,5 мл.\nКатталар ва кекса ёшдаги беморларга – 5-10 мл Акуроуз (100-200 мг темир) гемоглобиннинг даражасига қараб ҳафтада 1-3 марта юборилади.\n3 ёшгача бўлган болаларда препаратни қўллаш бўйича фақат чекланган маълумотлар мавжуд. Қолган ёшдаги болалар учун тавсия этилган доза 1 кг тана вазнига 0,15 мл Акуроуз препарати (3 мг темир) дан кўп эмас, гемоглобиннинг даражасига қараб ҳафтада 1-3 марта юборилади.\nМаксимал ўзлаштираолинадиган бир марталик доза:\nОқим билан юбориш учун: 10 мл Акуроуз препарати (200 мг темир), юборишнинг давомийлиги камида 10 минут;\nТомчилаб юбориш учун кўрсатмаларга қараб бир марталик доза 500 мг темирга етиши мумкин. Рухсат этилган максимал бир марталик доза 1 кг тана вазнига 7 мг темирни ташкил қилади ва ҳафтада бир марта юборилади, лекин у 500 мг темирдан ошмаслиги керак. Препаратни юбориш вақтини ва суюлтириш усулини “Қўллаш усули ва дозалари” бўлимидан қаранг.\nАкуроузни бир шприцда фақат стерил физиологик эритма билан аралаштириш мумкин. Вена ичига юбориш учун ҳеч қандай бошқа эритмаларни ва терапевтик препаратларни қўшишга рухсат берилмайди, чунки преципитация ва/ёки бошқа фармацевтик ўзаро таъсир қилиш хавфи бор. Шиша, полиэтилен ва поливинилхлориддан ташқари бошқа метариаллардан бўлган контейнерлар билан мутаносиблиги ўрганилмаган.\nҲозирги вақтда Акуроуз препаратини юбориш билан боғлиқ бўлган вақтинчалик ва мумкин алоқадор қуйидаги нохуш кўринишлар маълум. Барча симптомлар жуда кам холларда кузатилган (ривожланиш тез-тезлиги 0,01% дан кам ва 0,001% га тенг ёки кўпроқ).\nНерв тизими томонидан: бош айланиши, бош оғриғи, хушдан кетиш, парастезиялар.\nЮрак-қон томир тизими томонидан: юрак уришини ҳис этиш, тахикардия, артериал босимни пасайиши, коллаптоид ҳолатлар, қизиб кетиш ҳисси, юзни қизиб кетиши, периферик шишлар.\nНафас аъзолари томонидан: бронхоспазм, ҳансираш.\nМеъда-ичак йўллари томонидан: қоринда тарқоқ оғриқлар, эпигастрал соҳасида оғриқ, диарея, таъм билишни бузилиши, кўнгил айниши, қусиш.\nТери копламалари томонидан: эритема, қичишиш, тошма, пигментацияни бузилиши, кучли терлаш.\nИммун тизими томонидан: аллергик анафилактоид реакциялар, шу жумладан юзни, хиқилдоқни шиши.\nУмумий характерга эга бўлган бузилишлар ва инъекция жойидаги реакциялар: астения, кўкракда оғриқ, кўкракда оғирлик ҳисси, холсизлик, периферик шишлар, юборилган жойда оғриқ ва шиш (айниқса, препарат қон-томир ташқарисига тушганида), лоҳаслик ҳисси, оқариш, тана ҳароратини ошиши, эт увишиши бўлиши мумкин.\nАкуроуз препаратини қуйидаги ҳолларда:\nорганизмда темирнинг миқдори ошганида (гемосидероз, гемохроматоз) ёки унинг утилизация жараёнларини бузилиши бўлганида;\nАкуроуз препаратига ёки унинг компонентларига юқори сезувчанлик бўлганида;\nБронхиал астма, экзема, поливалент аллергия, темирнинг парентерал юбориладиган бошқа препаратларига аллергик реакциялари бўлган беморларга ва зардобнинг темирни боғлаб олиш ҳусусияти паст бўлган ва/ёки фолат кислотаси танқислиги бўлган шахсларга, Акуроуз препаратини эҳтиёткорлик билан буюриш керак. Шунингдек жигар етишмовчилиги, ўткир ёки сурункали инфекцион касалликлари бўлган пациентларга ва қон зардобидаги ферритиннинг кўрсаткичлари юқори бўлган шахсларга темир препаратларини юборишда эҳтиёткорлик талаб қилинади, чунки парентерал юборилаётган темир бактериал ёки вирусли инфекция мавжуд бўлганида нохуш таъсир кўрсатиши мумкин.\nАкуроуз препарати темирнинг ичга қабул қилиш учун мўлжалланган дори шакллари билан бир вақтда буюрилмаслиги керак, чунки темирни меъда-ичак йўлларидан сўрилишини камайишига ёрдам беради. Темирнинг перорал препаратлари билан даволашни охирги инъекциядан сўнг камида 5 кун ўтгач бошлаш мумкин.\nАкуроуз фақат анемия ташхиси тегишли лаборатор маълумотлар (масалан, зардоб ферритини ёки гемоглобин ва гемотокритнинг даражаси, эритроцитларнинг миқдори ва уларнинг кўрсаткичлари – эритроцитларнинг ўртача ҳажми, эритроцитдаги гемоглобиннинг ўртача миқдори ёки эритроцитдаги гемоглобиннинг ўртача концентрациясини аниқлаш натижалари) билан тасдиқланган беморларга буюрилиши керак.\nТемирнинг вена ичига юбориладиган препаратлари аллергик ёки анафилактоид реакцияларни чақириши мумкин, улар ҳаёт учун потенциал хавфли бўлиши мумкин.\nАкуроуз препаратини юбориш тезлигига қатъий риоя қилиш керак (препарат тез юборилганида АБ пасайиши мумкин). Ножўя таъсирларини янада кўпроқ ривожланиш частотаси (айниқса – АБ пасайиши), улар шунингдек оғирроқ ҳам бўлиши мумкин, дозани оширилиши билан ассоциацияланади. Шундай қилиб, “Қўллаш усули ва дозалари” бўлимида келтирилган препаратни юборилиш вақтига, хатто агар пациент препаратни максимал ўзлаштира олинадиган бир марталик дозада қабул қилмаётган бўлса ҳам, қатъий риоя қилиниши керак.\nТемир декстранига юқори сезувчанлик реакцияларига эга бўлган пациентларда ўтказилган тадқиқотлар, Акуроуз препарати билан даволаш фонида асоратларнинг йўқлигини кўрсатди.\nПрепаратни вена қон томири атрофидаги бўшлиққа киришидан сақланиш керак, чунки Акуроузни томир ташқарисига тушиши тўқималарнинг некрозига ва терининг жигарранг рангга бўялишига олиб келади. Ушбу асорат ривожланганида организмдан темирни чиқарилишини тезлаштириш учун ва уни атрофдаги тўқималарга янада ўтишини олдини олиш учун, инъекция жойига гепарин сақловчи препаратларни қўйиш тавсия этилади (гель ёки суртма ишқаламасдан енгил ҳаракатлар билан суртилади).\nКонтейнер биринчи марта очилганидан кейинги яроқлилик муддати:\nФизиологик эритма билан суюлтирилганидан кейинги сақлаш муддати:\nПрепарат суюлтирилганидан сўнг кимёвий ва физик барқарорлиги хона ҳароратида 12 соатни ташкил этади. Агар препарат суюлтирилганидан кейин дарҳол ишлатилмаган бўлса, сақлаш шароити ва муддатига истеъмолчи жавоб беради, у ҳар қандай ҳолатда, агар суюлтириш назоратланган ва кафолатланган асептик шароитларда бажарилган бўлса, хона ҳароратида 3 соатдан ошмаслиги керак.\nҲомиладор пациентларда Акуроуз препаратини қўллашнинг чекланган тажрибаси, темир сахаратини ҳомиладорликни кечишига ва ҳомила/янги туғилган чақалоқнинг соғлиғига нохуш таъсири йўқлигини кўрсатди. Ҳозирги вақтгача ҳомиладор аёлларда назоратланган тадқиқотлар ўтказилмаган. Ҳайвонларнинг репродукциясида ўтказилган тадқиқотларнинг натижалари эмбрион/ҳомилани ривожланишига, туғруққа ёки постнатал ривожланишга бевосита ёки билвосита зарарли таъсирини аниқламаган. Шунга қарамасдан, хавф/фойда нисбатини баҳолаш талаб қилинади. Кўкрак сутига метаболизмга учрамаган темир сахаратини тушиши эҳтимоли кам. Шундай қилиб, Акуроуз эмизикли чақалоқларга хавф туғдирмайди.\nАкуроуз препаратини автомобилни ҳайдаш ва механизмлар билан ишлаш қобилиятига нохуш таъсир кўрсатиш эҳтимоли кам.\nДозани ошириб юборилиши, гемосидерознинг белгилари билан намоён бўлувчи, темирнинг миқдорини ўткир ошишини чақириши мумкин.\nДозаси ошириб юборилганида симптоматик воситаларни ва агар зарурати бўлса, темирни боғловчи моддаларни (хелатлар) қўллаш, масалан вена ичига дефероксаминни юбориш тавсия этилади.\n5 мл дан қаҳрабо рангли шиша ампулада. 5 ампула ПВХ контур уяли ўрамда. 1 контур уяли ўрам қўллаш бўйича йўриқномаси билан бирга картон қутига жойланган.\nҚуруқ, ёруғликдан ҳимояланган жойда 25оС дан юқори бўлмаган ҳароратида сақлансин.\nОлдинги мақолаАКУМИН ГЕПА12.04.2018


“Рақамли Ўзбекистон – 2030” стратегияси доирасида туманда 2020 йил охирига қадар 43 миллиард сўмлик 18 лойиҳа амалга оширилади.\nПрезидент фармони билан тасдиқланган “Йўл харита”сига асосан Давлатободнинг таълим, ер ресурслари, маҳалла, ижтимоий соҳа, туризм, ободонлаштириш, коммунал соҳа, савдо ҳамда давлат бошқаруви органлари фаолияти тўла рақамлаштирилади. Бу ишлар учун маҳаллий бюджетдан 4,5 млрд. ижрочилар маблағларидан 38,8 млрд. сўм йўналтирилган.\nТумандаги мавжуд меҳмонхоналарда “E-Mehmon” ахборот тизимини жорий этилди.\nТелекоммуникация инфратузилмаси ва мобил алоқа тармоқларини ривожлантириш бўйича амалий ишлар давом этмоқда.\n“Афсоналар водийси” кўнгилочар боғи мижозларига хизмат кўрсатиш жараёнларини автоматлаштириш бўйича ахборот тизимини жорий этиш ишлари якунига етиш арафасида.\nЙил охирига қадар электр энергиясини назорат қилиш ва ҳисобга олишнинг ҳамда ташқи ёритиш чироқларини бошқаришни автоматлаштирилган тизими жорий этилади.\n19 та умумтаълим мактаб, 9 та мактагача таълим, 10 та соғлиқни сақлаш муассасаларига оптик толали алоқа линиялари тортиш ишлари тўла якунланади.\n24 та мактабгача таълим муассасаларида “Болалар боғчаси” намунавий ахборот тизимини жорий этилади.\n“Орзу” маҳалласида Обод ва хавфсиз маҳалла лойиҳаси амалга оширилади.\nАхборот-коммуникация технологиялари соҳасида мутахассисларни тайёрлаш, мутахассисларни ўргатиш ва ўқитиш билан боғлиқ лойиҳа тадбирлари кўзда тутувчи Рақамли технологияларга ўқитиш ҳудудий ўқув маркази ташкил этилади.\nПировард натижада ҳар бир соҳа бўйича ахборот тизими жорий этилади.\nТаъкидлаш лозимки, биргина Давлатобод туманини рақамлаштириш кўлами қолган барча вилоятлар транформация лойиҳалари хажмидан каттадир


Россиянинг юқори сифатли металл маҳсулотлари энди Ўзбекистонда! - Daryo\n09:00, 11.09.2019 26441\nРоссиянинг юқори сифатли металл маҳсулотлари энди Ўзбекистонда!\nЗамонавий қурилишда уйлар ва бошқа турдаги биноларни металларсиз тасаввур қилиш қийин, албатта. Агар сиз эндигина қурилиш бошлаётган бўлсангиз ёки кенг миқёсдаги уй ва бизнес комплексини режа қилаётган бўлсангиз ҳамда зарур сифатли металл маҳсулотларини қаердан сотиб олишни билмаётган бўлсангиз, унда бироз шошманг ва бизга қулоқ тутинг.\n«Texno metall invest» хусусий компанияси сизга кўплаб қулайликларни тақдим этади!\n«Texno metall invest» кенг ассортиментдаги металлопрокат маҳсулотлари етказиб беришга ихтисослашган ишлаб чиқариш ва савдо компанияси ҳисобланади. Корхона «Северсталь», «Мечел», «ЕВРАЗ Холдинг», «ММК» каби Россиянинг кўзга кўринган металл ишлаб чиқарувчиларидан «биринчи қўл» тизимида тўғридан-тўғри қора, зангламайдиган ҳамда рангли металларни улгуржи ва арзон нархларда етказиб беради.\nБиз бевосита қуйида келтирилган кенг ассортиментдаги металлопрокат маҳсулотларини таклиф этамиз:\nЛистовой прокат, осинковка;\nАрматура, круг, катанка;\nБалка ва бошқа кенг турдаги металл маҳсулотлари.\nКомпаниямиз бугунги кунга қадар Ўзбекистондаги кўплаб йирик қурилиш лойиҳаларини сифатли якунлашда ўзининг улгуржи нархлардаги сифатли металл маҳсулотларини етказиб бермоқда. Бугунга қадар компаниямиз 150 дан ортиқ корхоналарга ўз металл маҳсулотларимизни муваффақиятли тарзда етказиб келмоқда.\nБизнинг яна бир муҳим афзаллигимиз шундан иборатки, эндиликда сиз ўзингиз истаган шакл ва ҳажмда нақшлар, гуллар, суратларни ўз қурилишингизнинг фасад қисмларини безатиш мақсадида металл ўймакорлик хизматлари учун компаниямизга буюртма беришингиз мумкин.\nМеталл ўймакорлик наъмуналари\nЎзингиз кўриб турганингиздек, металл ўймакорлик маҳсулотлари биноингизга замонавий кўрк бағишлайди. Айтиш жоизки, корхонамиз ўз мижозлари ҳақида қайғуради ва ўз мижозлари учун бир қанча қулайликларни ташкил этган. Компаниямиздан 5 ва 10 тоннадан юқори металл маҳсулотларини харид қилган тақдирингизда ушбу маҳсулотлар сизнинг манзилингизга (Тошкент шаҳри бўйлаб) бепул етказиб берилади.\nШунингдек, сиз қурилиш олдидан лойиҳалаштириш жараёнида корхонамиз мутахассисларидан бепул маслаҳатлар ҳам олишингиз мумкин. Бунда сиз бинога қайси турдаги металлардан қанча миқдорда сарфланишини аниқлаб олишингиз ва мумкин бўлган ортиқча харажатлардан оқилона халос бўласиз.\nКомпаниямиз веб-саҳифаси орқали сиз Россиядан келтирилган ҳар қандай шароитга бардошли (қора ва рангли) металлар рўйхати билан танишиб, улгуржи нархларда бизга буюртма беришингиз мумкин.\nАгар сизда бошқа бирор турдаги саволлар ёки маҳсулот ҳақида батафсил маълумотлар олишга қизиқиш уйғонган бўлса, ҳеч иккиланмай, қуйидаги рақамларга мурожаат қилишингиз мумкин.\nКомпаниямизнинг тижорат ишлари бўйича ходимлари ва уларнинг телефон рақамлари:\nУмурзақов Жаҳонгир: +998 (93) 381-90-90\nИкромов Ислом: +998 (90) 359-89-88\nКомпания веб-саҳифаси: www.texnometall.uz\nБизни турли ижтимоий тармоқларда кузатиб боринг ва компаниямизнинг турли янгиликларидан хабардор бўлинг.\nTelegram орқали буюртма: Буюртма\n16:01 Бугун 2806\n15:45 Бугун 1155\n15:27 Бугун 3061\n15:24 Бугун 7376\n12:13, 28.01.2020 115645\n11:11, 28.01.2020 111499\n21:33, 28.01.2020 96661\n16:03, 27.01.2020 93017


АЛЛОҲНИНГ РАҲМАТИДАН НОУМИД БЎЛМАНГ — Zamaxshariy.uz\nАЛЛОҲНИНГ РАҲМАТИДАН НОУМИД БЎЛМАНГ\nИнсон борки хато ва гуноҳ ишлардан ҳоли эмас. Фақат пайғамбарларгина гуноҳ ишлардан маъсумдирлар. Шундай бўлгач, банда гуноҳга йўл қўйдим, энди Аллоҳ мени кечирмаса керак, деган нотўғри хаёлларга бормаслиги, ҳамиша Аллоҳнинг раҳмати ва мағфиратидан умидвор ҳолда яшаши керак. Аллоҳ таолонинг раҳмати кенг, мағфирати беқиёс, У Зот агар бандаси ширкка бормаган бўлса, унинг денгиз кўпигича кўп гуноҳи бўлса ҳам кечишига умид қилинади.\nАллоҳ таоло бу ҳақда шундай марҳамат қилади: “(Эй, Муҳаммад!) Ўз жонларига (гуноҳ билан) зулм қилган бандаларимга айтинг: «Аллоҳнинг раҳматидан ноумид бўлмангиз! Албатта, Аллоҳ барча гуноҳларни мағфират қилур. Албатта, Унинг ўзи Мағфиратли ва Раҳмлидир”. (Зумар сураси, 53-оят).\nЯна бир оятда эса: Аллоҳнинг раҳматидан фақат кофирлар қавмигина ноумид бўлур». (Юсуф сураси, 87-оят) деб айтган.\nАбу Зарр (разияллоҳу анҳу)дан ривоят қилинади. Расулуллоҳ соллаллоҳу алайҳи васаллам: «Аллоҳ таоло:«Ким бир яхшилик қилса, унга ўн баробар яхшилик бераман ёки ундан ҳам зиёда этаман. Ким бир ёмон иш қилса, ўша бир ёмонлик учун бир жазо бераман ёки кечириб юбораман. Ким Менга бир қарич яқинлашса, Мен унга бир газ яқинлашаман. Ким Менга бир газ яқинлашса, Мен унга бир қулоч яқинлашаман. Ким Менга юриб келса, Мен унга югуриб бораман. Ким ҳузуримга ер юзини гуноҳга тўлдириб келса, аммо Менга ширк келтирмаса, Мен ҳам ўша миқдорча мағфират билан унга йўлиқаман», деди», дедилар (Имом Муслим ривояти). Бу ҳадиснинг маъноси «Ким Мен томонга тоат билан яқинлашса, раҳматим билан яқинлашаман. У тоат-ибодатини зиёда қилса, Мен ҳам унга раҳматимни зиёда қиламан», деганидир.\nАбу Ҳурайра (разияллоҳу анҳу)дан ривоят қилинади. Расулуллоҳ соллаллоҳу алайҳи васаллам: «Аллоҳ таоло раҳматини юзга бўлиб, тўқсон тўққизтасини Ўз ҳузурида олиб қолди. Бир бўлагини ерга туширди. Ўша бир бўлак раҳмат билан халойиқ бир-бирига раҳм қилади. Ҳаттоки, ўша бир бўлак билан ҳайвон ҳам боласига озор етишидан қўрқиб, туёғини кўтариб туради», дедилар. (Имом Бухорий ва Муслим ривояти).\nУшбулардан маълум бўладики, банда ким бўлишидан ва қандай амал қилишидан қатъи назар, амалига суяниб қолмаслиги керак. Бирор хато сабабли азобга қолиш хавфи уни тарк этмасин. Чунки у ўзи билмаган ҳолда ўз оёғи билан азобга қолиши мумкин. Шунингдек, банда ҳеч қачон ноумидликка тушмаслиги керак. «Биз энди нима бўлсак бўлдик, буёғи пешонамиз», дейиш бандаликка муносиб бўлмаган жоҳилона журъатдир.\nАллоҳнинг мағфирати ва раҳмати чексиз. Хоҳласа, банданинг биргина яхши амали сабабли ҳидоят қилиб, жаннатига эриштириши ҳеч гап эмас. Қуръони Каримда қаерда Аллоҳнинг раҳмати, мағфирати зикр қилинса, шу жойда У Зотнинг ғазаби ва азоби ҳам эслатилади. Қачон жаннат ҳақида гап кетса, дўзах ҳам эсга олинади. Мана шунинг ўзи бандага доимо хавф ва ражода бўлиш лозимлигини уқтиради.\nАллоҳга беҳисоб шукрлар бўлсинки, сизу биз гўзал ва ҳур диёрда тинчлик булоғидан қониб оиламиз, фарзандларимиз ҳамда бобо-бувиларимиз билан умр гузаронлик қилиб келмоқдамиз. Аллоҳ таоло барчаларимизни Ўзига итоаткор бандаларидан айласин, Ўзининг азоби ва итобидан ҳамиша хавфда бўлувчи, раҳмати ва мағфиратидан умидвор бандалари сафидан жой берсин ҳамда икки дунё саодатидан баҳраманд этсин!\nPrevious Post:ОГОҲЛИК ОЗОДЛИК ДЕМАКДИР\nNext Post:ЖОХИЛИЯТГА ЮЗ БУРГАНЛАР


Маълумки, ўтган бир йил мобайнида Президентимиз Шавкат Мирзиёев ташаббуси билан ҳудудларда ечимини кутаётган, одамларни ташвишлантираётган муаммоларни аниқлаш ва уларни ҳал этиш учун халқ билан бевосита мулоқотнинг сифат жиҳатдан янги, самарали тизими яратилди. Бу тизим юртимизни ижтимоий-иқтисодий ва ижтимоий-сиёсий жиҳатдан жадал ривожлантиришга, фуқароларимизнинг эртанги кунга, ислоҳотлар самарасига ишончини ошириб, бунёдкорлик салоҳиятларини намоён этишларига хизмат қилмоқда.\nДавлатимиз раҳбарининг “Ҳудудларнинг жадал ижтимоий-иқтисодий ривожланишини таъминлашга доир устувор чора-тадбирлар тўғрисида”ги Қарорида таъкидланганидек, 2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясини амалий рўёбга чиқариш доирасида қабул қилинган 20 дан ортиқ қонунлар, Ўзбекистон Республикаси Президентининг 180 дан ортиқ фармонлари ва 450 дан ортиқ қарорларида назарда тутилган чора-тадбирларнинг сўзсиз, ўз вақтида ва сифатли ижро этилишини таъминлаш ҳозирги босқичда кўзланган мақсадларга эришишнинг муҳим шарти ҳисобланади. Бироқ мазкур қарорда Президент топшириқларини бажаришда жиддий камчиликларга йўл қўйилаётганлиги, кўрилаётган чоралар кутилаётган натижаларни бермаётганлиги алоҳида таъкидланиб, жойларда ишларни ташкил этишнинг мутлақо янги тизимини жорий этиш, ҳудудларни комплекс ривожлантириш билан боғлиқ долзарб вазифалар белгилаб берилди.\nЖумладан, вилоят ва туманлар (шаҳарлар) ҳудудларини комплекс ижтимоий-иқтисодий ривожлантириш бўйича секторларга бўлиш, секторларга ҳокимлар, прокуратура, ички ишлар ва давлат солиқ хизмати ҳудудий органлари раҳбарлари бошчилик қилиши, секторлар ишини ташкил этиш “маҳалла — туман (шаҳар) — вилоят — республика” тамойилига кўра амалга оширилиши белгилаб қўйилди.\nУшбу қарор ва бошқа қонун ҳужжатлари иж-росини таъминлаш, аҳоли билан мулоқотларни янги шаклларда ташкил этиш ҳамда мавжуд муаммоларни тезроқ бартараф этиш мақсадида жорий йилнинг 11 август куни вилоят ҳокимининг қарори қабул қилиниб, ҳудудлар бўйича 4 та сектор раҳбарлари ва аъзоларига аниқ вазифалар белгилаб берилди.\nЎзбекистон Республикаси Бош прокуратурасига давлатимиз раҳбарининг мазкур қарорида кўрсатилган талабларнинг қатъий бажарилиши устидан мониторинг олиб бориш вазифаси юклатилган. Шу мақсадда вилоят прокурорининг 2017 йил 11 августда 25Ф-сонли фармойиши қабул қилиниб, вилоят прокуратураси маҳкамасининг 20 нафар, қуйи прокуратура органларининг 80 нафардан ортиқ ходими жойлардаги секторларга масъул этиб белгиланди.\nБундан ташқари, ҳуқуқни муҳофаза қилувчи, давлат бошқаруви ва назорат қилувчи идоралар ходимларидан иборат ишчи гуруҳ тузилиб, унга жойларда ташкил этилган ишчи гуруҳлари фаолиятини назорат этиш вазифаси юклатилди. Ҳар бир ҳудудда 4 та сектор раҳбари билан бирга иш олиб бориш учун мутасадди идора ва ташкилотлар ходимларидан иборат 30 кишилик (жами 120 нафар киши) ишчи гуруҳлари ташкил этилди.\nАҳолининг муаммо ва қонуний талабларини ҳал этиш мақсадида мулоқотнинг турли усулларидан фойдаланилмоқда. Маҳалла фуқаролар йиғинларида ўтказилган хатловлар натижасида фуқаролар томонидан билдирилган 1497 та муаммо ҳисобга олиниб, ҳозирга қадар шундан 979 таси ёки 65 фоизи ижобий ҳал қилинди. Масалан, Нишон тумани “Пахтазор” маҳалласида яшовчи Р.Бадалов ички йўлларни таъмирлаб беришни сўраган эди. Ушбу мурожаат ишчи гуруҳи томонидан ўрганилиб, ички йўл қисқа вақтда таъмирланди.\nШуниси муҳимки, фақат шахсий эмас, балки кўпчилик манфаатини ўзида мужассам этган бундай мурожаатлар анчагина. Муборак тумани “Дўстлик” маҳалласида яшовчи Б.Холмуродов ва бошқалар ичимлик суви ва газ таъминотидаги узилишларга оид муаммони ҳал этишда ёрдам сўрашган эди. Анчадан буён маҳалла аҳлини қийнаб келган муаммо ҳал этилди.\nНогиронлар ва жисмоний имконияти чекланган фуқароларнинг ҳуқуқларини ҳимоя қилиш ижтимоий соҳадаги энг муҳим вазифалардан бири ҳисобланади. Хонадонларга бориб, ногиронларнинг ҳол-аҳволи ўрганилганда улар томонидан ўртага ташланган муаммоларнинг ҳозирга қадар 67 таси ёки 69 фоизи ҳал қилинди. Хусусан, Касби тумани “Юксалиш” маҳалласида яшовчи Ш.Баҳромовнинг мурожаатига кўра у ногиронлик аравачаси билан таъминланди.\nМамлакатимиз иқтисодиётини юксалтириш, халқ фаровонлигини янада ошириш, аҳоли бандлигини таъминлашда кичик бизнес ва хусусий тадбиркорликнинг аҳамияти жуда катта эканлиги бугун ҳаммага аён. Кейинги пайтда мазкур соҳанинг янада ривожланишига халақит бераётган тўсиқлар бартараф этилиб, тадбиркорларни ҳар томонлама қўллаб-қувватлаш чора-тадбирлари кўрилмоқда. Хусусан, вилоят прокуратураси органлари томонидан тадбиркорлик субъектларига кредит олиш, пул маблағларини ундириш ва бошқа масалалар бўйича амалий-ҳуқуқий ёрдамлар кўрсатилмоқда.\nАна шундай саъй-ҳаракатлар туфайли вилоят бўйича тадбиркорлик субъектларидан 139 тасига 32,7 миллиард сўм миқдорида кредит маблағлари, 29 тасига 682 гектар ер майдони ажратилишига, 78 таси муҳандислик-коммуникация тармоқларига уланишига эришилди. Масалан, “Самара бетакрор” масъулияти чекланган жамияти раҳбари К.Исмоиловнинг мурожаатига асосан унга мебель маҳсулотлари ишлаб чиқариш учун 400 миллион сўм кредит маблағлари ажратиб берилиши таъминланди.\nТадбиркорликни жадал ривожлантириш мақсадида “ноль” харид қийматида танлов асосида сотилган давлат мулки объектларидан самарали фойдаланиш масаласига ҳам алоҳида эътибор қаратилмоқда. Вилоят прокуратураси органлари томонидан бу борадаги қонун ҳужжатлари ижросини таъминлаш мақсадида давлат мулки бўлмаган, шунингдек хусусийлаштирилган объектларда ўтказилган хатловларда жами 269 та объект бўш турганлиги аниқланди.\nБунинг сабаблари ўрганилганда, ушбу объектларнинг 205 таси молиявий муаммо, яъни маблағ йўқлиги, 27 таси фойдаланишга яроқсизлиги, 37 таси бошқа сабабларга кўра бўш турганлиги маълум бўлди. Мавжуд муаммоларни ҳал этиш учун тегишли чоралар кўрилиши натижасида ушбу объектлардан 8 таси ишга туширилди, 158 тасида қурилиш-таъмирлаш ишлари олиб борилмоқда, 4 тасида янги ускуналар ўрнатилаяпти, 19 та тадбиркорлик субъектига 12 миллиард 156 миллион сўм миқдорида кредит маблағлари ажратиб берилиши таъминланди. Масалан, “Барча йўналишлар савдоси” МЧЖга мева шарбатлари ишлаб чиқаришни ташкил этиш учун 250 миллион сўм, “Нишон гранд савдо” МЧЖга бино ва иншоотларни капитал таъмирлаб, аҳолига савдо ва маиший хизмат кўрсатишни йўлга қўйиш учун 450 миллион сўм, “Қашқадарё агросервис” МТП МЧЖга қишлоқ хўжалиги техникаларига техник хизмат кўрсатиш, янги техникалар харид қилиш учун 1 миллиард 500 миллион сўм, “Умид” савдо-ишлаб чиқариш фирмасига ҳар ойда 350 минг дона пишиқ ғишт ишлаб чиқариш қувватига эга корхонани барпо этиш учун 600 миллион сўм кредит маблағлари ажратиб берилди.\nШунингдек, Қарши шаҳридаги “Зармас шифо” масъулияти чекланган жамиятининг фаолияти тўхтаб қолганлиги, унга тегишли бино таъмирталаблиги учун бўш турганлиги маълум бўлди. Шу сабабли жамият раҳбари Ю.Очилов вилоят прокуратурасига таклиф этилиб, у билан бугунги кунда тадбиркорлик субъектлари учун яратилган имконият ва қулайликлар ҳақида суҳбат ўтказилиб, корхона фаолиятини қайта йўлга қўйиш таклиф қилинди.\nНатижада “Зармас шифо” МЧЖ раҳбари Ю.Очилов фаолиятни тиклаш ва 60 та янги иш ўрни яратиш учун 1,2 миллиард сўм миқдорида кредит маблағлари ажратишни сўраб “Ипак йўли банки”нинг вилоят филиалига тегишли ҳужжатларини топширди. Кўп ўтмай, мазкур тадбиркорлик субъектига кредит маблағлари ажратиб берилди.\nВилоят прокуратураси томонидан ҳудудларни комплекс ривожлантиришга қаратилган бошқа қонун ҳужжатлари ижроси ҳам назорат қилиб борилмоқда. 2017-2018 йилларда Қашқадарё вилоятида саноат, хизмат кўрсатиш ва қишлоқ хўжалиги лойиҳаларининг кўрсаткичларини тасдиқлаш борасидаги ҳукуматимиз қарори ижросини таъминлаш мақсадида бу йил вилоятимизда 1 триллион 984,7 миллиард сўмлик 2757 та (саноат соҳасида 799 та, хизмат кўрсатишда — 1119 та, қишлоқ хўжалигида — 839 та) лойиҳа амалга оширилиши ва 21810 та иш ўрни яратилиши белгиланган. Амалга оширилган чора-тадбирлар натижасида бугунги кунга қадар қиймати 1 триллион 287,3 миллиард сўмлик 1924 та лойиҳа амалга оширилиб, 11145 та янги иш ўрни яратилди. Жорий йилнинг биринчи ярмида вилоят бўйича ялпи ҳудудий маҳсулот ишлаб чиқариш ҳажми 7 триллион 515,1 миллиард сўмни ташкил этиб, ўтган йилнинг шу давридагига нисбатан 7,3 фоиз ўсишга эришилди.\nЎзбекистон Республикаси Президентининг 2015 йил 11 февралдаги “2015-2019 йилларда тайёр маҳсулотлар, бутловчи буюмлар ва материаллар ишлаб чиқаришни маҳаллийлаштириш Дастури тўғрисида”ги Қарори ижроси ҳам ўрганилди. Вилоятимизда маҳаллийлаштириш Дастурига асосан 8 та корхонада 19 та лойиҳа амалга оширилиши кўзда тутилган.\nДастур доирасида 2017 йилнинг биринчи ярмида умумий қиймати 894,1 миллион сўмлик маҳсулот ишлаб чиқарилгани, бунинг натижасида 227 минг АҚШ долларидан зиёд маблағ иқтисод қилиб қолингани маълум бўлди. Қарши шаҳридаги “Насаф металл”, “Истиқлол Тараққиёт Юксалиш” масъулияти чекланган жамиятлари жамоалари бу борада энг яхши натижага эришмоқдалар. Масалан, “Насаф металл” МЧЖда жорий йилнинг биринчи ярмида маҳаллийлаштириш Дастури бўйича маҳсулот ишлаб чиқариш прогноз кўрсаткичи 351,3 фоизга бажарилди. Белгиланган имтиёзларга кўра мазкур корхона фойда солиғи, ягона солиқ, мол-мулк солиғи тўловларидан озод қилинган. Бироқ вилоятимиздаги 6 та корхонада маҳаллийлаштириш Дастури бўйича маҳсулот ишлаб чиқариш прогноз кўрсаткичлари бажарилмасдан қолганлиги мавжуд имконият ва имтиёзлардан самарали фойдаланилмаётганини кўрсатади.\nХуллас, ҳудудларнинг жадал ривожланишини таъминлаш, юртдошларимизнинг қонуний манфаатларини ҳимоя қилиш, мавжуд муаммоларнинг тезкор ечимини топиш мақсадида ана шундай ишлар амалга оширилмоқда. Жорий этилган янги тизим самарадорлигини янада ошириш, Президентимизнинг талаб ва топшириқлари тўлиқ бажарилишини таъминлаш учун прокуратура органлари томонидан назорат тадбирлари изчил давом эттирилади.


ОАВ: АҚШ Мьянмадаги қочқин мусулмонларни қабул қилишни бошлайди\n15:49 / 13.02.2017\nАҚШ ҳукумати ҳозирда Индонезияда бўлиб турган мьянмалик роҳиня мусулмон-қочқинларига бошпана беради. The Jakarta Post газетасининг ёзишича, Америка бош консуллиги вакиллари ҳамда БМТнинг қочқинлар масалалари бўйича Олий комиссари бошқармаси ходимлари Ачех вилоятида бир неча учрашув ўтказган.\nАҚШнинг Медан шаҳридаги бош консули Жуха Салиннинг сўзларига кўра, "қочқинларнинг кириш ҳужжатларини тўлдириш ишлари жадвал асосида олиб борилмоқда". Шунга қарамай, у Қўшма Штатлар неча кишини қабул қилишига ойдинлик киритмаган. Айни пайтда, Индонезияда 800 нафарга яқин роҳиня мусулмонлари кун кечирмоқда. Уларнинг барчасига БМТ дастури доирасида қочқин мақоми берилган.\nУшбу этник миллат вакиллари Мьянма шимолидаги Ракхайн штатида истиқомат қилиб келади. Бу ерда роҳиня ва буддавийлар ўртасида доимий равишда тўқнашувлар бўлиб туради. Бир неча ой муқаддам, мамлакат шимолидаги вазият кескин ёмонлашди. Номаълум кимсаларнинг назорат-ўтказув постларига ҳужум қилиши оқибатида 9 нафар полиция ходими ҳалок бўлди. Шундан сўнг, мамлакат қуролли кучлари штат ғарбида ҳарбий амалиётлар ўтказиб, 86 нафар роҳиня мусулмони ўлдирилган, 65 минг нафари ўз уйларини тарк этиб, қўшни Бангладешга қочишга мажбур бўлган эди.\nМьянма ҳукумати ўнлаб йиллардан бери роҳиняларни мамлакат фуқаролари деб тан олмайди. Уларни бангладешлик ноқонуний муҳожирлар, деб ҳисоблайди. Бундан ташқари, "роҳиня" сўзининг ўзи расман ҳеч қаерда қўлланилмайди.\nАҚШ Мьянма роҳиня


ИнтерФУТБОЛ :: Остон – остонадаги олов ёхуд Ўруновдан "суперфинтлар"...\nОстон – остонадаги олов ёхуд Ўруновдан "суперфинтлар"...\nҚайси остона? Қанақа олов? Ишончимиз комил, зукко мухлисларда бу саволларга жавоб тайёр. Рақиб жарима майдони яқини - зарбалар остонаси. Шу ҳудудда гол тақдири ҳал қилинади, унинг зуваласи пишитилади. Остон Ўрунов айни мана шу ҳудудда меъёридан ортиқ фаол ҳаракатланади, гўё оловга айланади. Муҳтарам мухлис! Аслида бу сафарги мулоҳазаларимизни футболимизга коронавируснинг таъсири масаласига бағишлашни режалаштиргандик. «Бунёдкор» - «Бухоро» учрашуви номаълум муддатга қолдирилгач, режамиз янада қатъийлашганди. Бироқ ўтган якшанба куни «Спорт» телеканалида «Уфа» иштирокидаги 2та ўйин кетма-кет намойиш этилиши билан фикримиз бирдан ўзгарди. Икки ўйин томошаси жараёнида Остоннинг ҳаракатини мириқиб кузатдик.\nҚизиғи, «Ростов» - «Уфа» учрашувида Элдор Шомуродов захирага олингач, Остон Ўрунов янада ўзгача кайфиятда тўп сурди, таъбир жоиз бўлса, Элдор учун ҳам ўйнади. Гарчи таҳририятдагилар мулоҳазаларимиз матнини дизайнер-операторга тезроқ топширишимиз лозимлигини айтишса-да, «Локомотив» - «Уфа» учрашувини ҳам кутдик. Кутмасак бўлмасди. Чунки Остоннинг кучли рақибга қарши қандай тўп суришини яна бир бора кузатишимиз ва у билан боғлиқ хулосаларимиз қай даражада ўзини оқлашини такрор текшириб олишимиз керак эди. Кўрдик! Текширдик! «Ишон, лекин текшириб кўр!» нақли нақадар тўғрилигига қайта иқрор бўлдик. Тошкентнинг «Локомотив» клубидан кетган иқтидор Москванинг «Локомотив» жамоасига қарши кечган мураккаб учрашувда завқ ва сурур билан тўп сурди! Қойил! Офарин! «Локо» ҳимоячилари уни кўришганида, довдирашди, узатмаларини тўсолмай роса қийналишди, бир йўла икки-уч кишилашиб алданишди. «Рақиб ҳимоячилари томон дадил бостириб борадиган, улар билан юзма-юз келишдан чўчимайдиган, қўрқмай дриблинг ишлатадиган футболчилар камайиб кетишди!» дея афсус билан неча бор сўзлаган Биродар Абдураимовнинг армонлари ўрнини орзу-умидлар эгаллади, назаримизда. Футболимиз анчадан буён шундай футболчини кутаётганди, соғинганди. Биродар Абдураимов, Тўлаган Исоқов, Василис Хазипанагис, Владимир Фёдоров, Азамат Абдураимов, Олег Шацких... ва ниҳоят, Остон Ўрунов! Садоқатли мухлисларимиз эслашса керак, бир неча йил аввал «Жарима майдони ичидаги жимжитлик» сарлавҳаси остида мақола ёзиб, миллий жамоамизга айни шу тоифадаги футболчи етишмаётганини таъкидлагандик. Мухлислар Остоннинг «Навбаҳор» таркибидаги ўйинларини ҳали-ҳануз ҳаяжон билан эслашади. О, у «Пахтакор»га қарши сафар учрашувида нималар қилиб юборганди-я! Фаррух Сайфиев ҳамон ўша дамларни унутмагандир. Гап «шерлар» ва «лочинлар» ўртасидаги муросасиз тўқнашувда ёки «Пахтакор»нинг чап қанот ҳимоячиси ёш футболчига қандай алдангани ҳақида ҳам эмас. Гап футболимизда ёш истеъдод порлаётганида, олов бўлиб ёнишни истаётганида эди. «Остон! Остон!» - бу каби ҳайқириқ-олқишлардан куч оларди, тезлигига тезлик қўшарди, кучли ҳимоячилардан тап тортмай техникасини ишга соларди у. Ўша шиддат ва шижоат Остонни легионерликка шайлади.\nЭлдор Шомуродов масаласига келсак, ундаги вазият сал бошқачароқ. Элдор қанчалик истеъдодли бўлмасин, ташаббускор футболчи ҳисобланмайди, тўғрироғи, жамоа унга эргашмайди ёки у жамоани эргаштиролмайди. «Ростов» таркибидаги Мамаев, Ионов, Попов каби «жангари» футболчилар орасида «нон топиб ейиш» қийин. Элдор табиатига кўра, ҳамкорликни хуш кўрадиган футболчи! Бироқ майдонда унинг бу хислати қўллаб-қувватланавермайди. Агар курашмаса, гол учун ўзи изланмаса, истеъдоди кўзга ташланмайди. Валерий Карпин каби кайфият мураббийи ҳар доим ҳам ундаги бу руҳий ҳолатга эътибор қаратмайди. Майдонда кўзга ташланмаяптими, шартта захирага олади, бошқа футболчилардан Элдорни тўп билан таъминлашни талаб қилмайди. Элдор йўл қўйган бир-икки хато ҳам мураббий ва жамоадошлари кўзига кўриниб кетади. Демоқчимизки, Шомуродов истеъдоди ёрқин порлаши учун феъл-атворини тушунадиган жамоа таркибида, мураббий қўл остида фаолият юритиши лозим. Остон Ўрунов шу жиҳатлар бўйича бошқа йигитларимиздан ажралиб туради. У Москвада Ўзбекистон футболи машъаласини ёқди! Ҳар ҳолда, ўйин қаҳрамони сифатида олқиш олди! Марҳум шоир Абдували Қутбиддин охирги китобини «Бор», деб номлаганди фахр ва ишонч билан. Ҳа, бор! Ўзбекистон футболида Остон Ўрунов каби иқтидор бор! «МЮ» скаути «Локомотив» вакили эмас, балки Остонни ён дафтарчасига қайд этиб қўйган бўлса, не ажаб?! Эҳтимол! Ахир Ўрунов Москвани ёндирди, ўша скаут юрагига чўғ ташлади! Янги порлоқ юлдуз муборак, азиз мухлис!\nАйтганча, Ўзбекистон миллий жамоаси аъзосига «Зенит», «Спартак» ва «Локомотив» клублари асосий даъвогарлик қилишмоқда. Қайд этилишича, Ўруновни «Краснодар» клуби ҳам ўз сафида кўрмоқчи. Остон айнан ушбу клубнинг академиясида маҳоратини оширган. Қолаверса, клуб раҳбарияти Одил Аҳмедов тўп сурган вақтдан буён Остон Ўруновга яқин одамлар билан яхши муносабат ўрнатган.\nШунингдек, «Уфа» раҳбариятини тарк этиб, Москванинг «Спартак» клуби бош директори этиб тайинланган Шамил Газизов ҳам ўзбекистонлик футболчининг трансфери устида иш бошлаган. Газизов февраль ойида Ўруновни Тошкентнинг «Локомотив» клубидан «Уфа»га ўтишига сабабчилардан бирига айланганди.\nЭслатиб ўтамиз, Россия Премьер-лигаси сўнгги тури доирасидаги «Локомотив» - «Уфа» (1:1) учрашувини кузатиш учун «Манчестер Юнайтед» клуби скаутлари келган ва ўша баҳсда Остон Ўрунов ўйиннинг энг яхши футболчиси деб топилганди.


Латвия ва Эрондан қайтган фуқаролар карантиндан сўнг ўз уйларига йўл олишди\n21:41 01 Июн 2020\n12:19 31.03.2020 Ҳавола олиш\nЛатвия ва Эрон давлатидан Наманганга келтириб, карантин кузатувига олинган фуқаролар ўз уйларига қайтишди.\nТОШКЕНТ, 31 мар — Sputnik. Латвия ва Эрондан Наманганга келтириб, карантин кузатувига олинган фуқаролар ўз уйларига қайтишди. Бу ҳақда Наманган вилояти ҳокимлиги матбуот хизмати Sputnik мухбирига маълум қилди.\nЭрондан олиб келинган 37 нафар ва Латвия давлатидан қайтган 175 нафар мамлакат фуқаролари Тўрақўрғон туманидаги юқумли касалликлар шифохонаси ҳамда “Косонсой” сиҳатгоҳида карантин кузатувига олинган эдилар. Улар карантин муддатини тамомладилар ва ўз яшаш вилоятларига мамнуният билан жўнаб кетишди.\nШу давр мобайнида сиҳатгоҳ ва шифохонада меҳмонларга барча шароитлар яратиб берилди. Саломатликлари эса шифокорларнинг қатъий назоратида бўлди.\nШунингдек, Жанубий Корея давлатидан Ўзбекистонга олиб келинганлар худди шу тартибда Тошкент вилояти Бўстонлиқ туманидаги “Чотқол” сиҳатгоҳида карантинда бўлишди. Улар орасида 29 нафар Наманган вилояти вакиллари ҳам бор эди. Бугун улар ҳам Наманганга қайтиб келишди.


Авлод тарбияси « Ўзбекистон Халқ Ҳаракати\n21 June 2016 - 5:00\nАвлод тарбияси оиладаги вазифалардан биридир. Бу масъала ҳаёт биносининг пойдевори бўлганлиги сабабли ниҳоятда муҳим ва анча мушкулдир.\nБу баҳсни уддасидан чиқиб юритишга менинг қаламим ожизлик қилади. Мен ҳатго бу баҳсни бошлашга жасорат ҳам кўрсатолмаган бўлар эдим, лекин не қилайки, жим ўтирадиган замон эмас. …Маъхуд262 қаландар каби мен ҳам «дам ғанимат» деб билганимча ёзмоқчиман, бу масъалани яхшироқ билганлар ёзганларимни атрофлича ислоҳ қилишар, деб ўйлайман.\nҲаётнинг умумий жадалгоҳида инсоннинг ўрни буюк. Ҳар бир одам улғайгач, бахт-саодатини таъминлаш учун бу жадалгоҳга кириб курашишга мажбур. Бу кураш майдонида ўзида уч нарсани мужассамлаштирган инсонгина ғолибликка эришиши мумкин.\nБу уч нарса: тансиҳатлик, соғлом фикр ва яхши ахлоқдан иборат. Шу уч нарсанинг биттасидан ҳам маҳрум бўлган одам бу курашда мағлуб бўлиб чиқиши муқаррар. Бошқа ибора билан айтганда, бахт-саодат жисмонан соғлом, соғлом фикрли ва чиройли хулқли инсонга насиб этади, шу жиҳатларга эга бўлган кишилар турли хил бадбахтликларни муносиб кутиб оладилар. Бас, фарзандининг бахтсиз бўлишини истамаган ҳар бир ота уни мустақил ҳаётга қўйиб юборишдан олдин шу мазкур учта аслаҳа билан қуроллантириб қўйиши керак. Тарбиянинг маҳсули ҳам шундай, яъни одамни тарбия қилиш уни жисмонан, фикран ва хулқан камолга етказиб, саодатга эришишга қобил қилишдан иборат. Гарчи ҳар бир инсон бешикдан то қабргача тарбия олиш қобилиятига эга бўлса-да, лекин уни болаликдан тарбиялаш таъсирлироқ ва жуда муҳимдир.\nШунда ҳар бир маданий тоифа гўдакларни тарбияси хусусида жиддий бош қотириб, сарфи ҳиммат қиладилар. Улар истиқболларининг саодатли ёки фалокатли бўлишини ёш авлод тарбиясига боғлиқ ҳолда кўрадилар. Улар бир қавмнинг тарбиясига етган озгина нуқсон бориб-бориб катта зарарга сабаб бўлади, деб аниқ ишонадилар.\nЧунончи, юқорида арз қилганимиздек тарбия уч қисмдан иборат:\n1) бадан тарбияси;\n2) фикр тарбияси;\n3) ахлоқ тарбияси.\n262.Маъхуд — Машрабнинг издошлари бўлган қирқ қаландардан бири.


13:48 / 16.05.2020\nСирдарё вилоятида Халқаро пресс-клубнинг сессияси бўлиб ўтмоқда. Унда Сардоба сув омборидаги ҳодиса ҳақида сўз юритилмоқда.\nТадбирда масъулларга амалга ошириладиган қурилиш ишларидаги тендер ҳақида савол берилди. Қурилиш вазирининг биринчи ўринбосари Шерзод Ҳидоятовнинг айтишича, ҳозирги кунда қуриладиган 3та жойдаги қурувчилар аниқланган.\n«Зудлик билан қуриш керак бўладиган, энг салоҳиятли ва аҳолига тўғри келадиган, аҳоли томонидан жуда ҳам тез сотиб олинган уйлар..., шуларни ҳисобга олдик.\nУни ким қурганлигини ўрганиб..., «Шодлик» маҳалла фуқаролар йиғинидаги 20та уйни Whitecity Construction қуради. У компания Чилонзор туманидаги Оқтепада, Сергели туманида монолит уйлар қурган ва Талабалар шаҳарчасида ўқитувчилар учун уйлар қурган. Бу компаниянинг уй-жой қурганида нархлари ҳам, мутахассислари ҳам тўғри келади. Кўп мутахассислари янги технология бўлгани учун турклардан иборат.\nБу биринчиси. Иккинчиси - «ЭкоПарк» корхонаси. Бу «Тапоич» ҳудудининг рўпарасида экоуйлар қуриляпти, Тараққиёт кўчасидан янги кўприккача, ўша ерда қурилиш олиб борган компания.\nУчинчиси - «Голд степ инвест». Бу корхона жуда кўп уйлар қурган, биттаси Қорасув даҳасида Миллий гвардия учун ёки бошқа ходимлар учун қурилаётган уйлар. Шунингдек, «Ал-Хоразмий» мактабини ҳам шу корхона қурган.\nШу учта корхона танлаб олиниб, уларга асосий шартлар қўйилиб, тезлик билан замонавий, энергия тежамкор ва сифатли уйлар қуриш қўйилган. Ҳозирги кунда лойиҳалаш ишлари билан параллел равишда мобилизация ишларини бошлаб юборишган. Уларнинг нархи бошқаларга нисбатан арзонроқ», - деди Шерзод Ҳидоятов.


Транспорт полицияси Олмаота аэропорти ва полиция биноларига уюштирилган ҳужумда гумонланувчининг ҳибсга олингани ҳақида хабар берди\nРасмий Казинформ агентлиги Қозоғистон ИИВ Транспорт полицияси департаменти бошлиғи Ўнал Бекиевга таяниб, тергов гуруҳи видеокузатув камераси тасвирлари асосида гумонланувчининг шахсини аниқлаганини маълум қилди.\nБекиевнинг хабарида қўлга олинган гумонланувчи 24 ёшли Олмаота шаҳрида яшовчи, Жамбил вилоятида туғилган фуқаро эканлиги аниқланган.\nТергов маълумотларига кўра, гумонланувчи 5 январь куни «бошқа тартибсизлар билан қурол дўконидан қурол ўғирлаб, Олмаота аэропортига ҳужум уюштирган, сўнг шериклари билан Олмаота шаҳар полиция бошқармаси биносига борган ва эрталаб соат 6 га қадар полиция бўлими биносини қуршаб олган. Гумонланувчи ўғирланган қуролларни номаълум шахсга 40 минг тенгега сотган», — дейди Бекиев. Ҳибсга олинган гумонланувчига нисбатан қамоққа олиш тарзидаги эҳтиёт чораси қўлланилди.\nЯнварь ойи бошидаги воқеаларда, мамлакатни қамраб олган турмуш даражасининг пасайиши туфайли оммавий норозилик намойишлари натижасида бир қанча вилоятларда босқинлар уюштирилиб, маъмурий бинолар ёндирилган. Бош прокуратура маълумотларига кўра, камида 230 киши ҳалок бўлган. Январь воқеалари бўйича ҳибсга олинган яна камида саккиз киши вақтинчалик ҳибсхоналарда ҳалок бўлди.\nҚозоғистон расмийлари воқеани «террор хуружи» деб атаган, мамлакат президенти Қасим-Жўмарт Тўқаев «20 мингга яқин шахни террорчи» деб эълон қилган, аммо ишончли далиллар келтирмаган. Январь воқеалари пайтида ва ундан кейин минглаб одамлар қўлга олинди, юзлаб одамлар терроризм, тартибсизликлар, қурол ўғирлаш ва бошқа жиноятларда гумон қилиниб ҳибсга олинди.\nҲибсга олинганларнинг аксарияти ҳибсда қийноққа солинганини айтди. 14 март куни коррупцияга қарши кураш хизмати қийноқлар қўллангани ҳақидаги иддаолар бўйича 234 та жиноий иш тергов қилинаётганини маълум қилди. Ушбу қийноқ ҳолатлари доирасида Миллий хавфсизлик қўмитасининг саккиз нафар ходими ва бир полициячи ҳибсга олинган. Улар орасида Олмаота вилояти полиция департаменти биносида темирдан фойдаланиб, қийноққа солганликда гумон қилинаётган полициячи ҳам бор.\nҚозоғистон ҳукумати ҳуқуқ ҳимоячиларининг январь воқеалари юзасидан халқаро тергов ўтказиш ҳақидаги чақириқларини рад этди. Инсон ҳуқуқларини ҳимоя қилувчи Human Rights Watch халқаро ташкилоти Нур-Султонни халқаро экспертларга январь воқеаларини текширишга рухсат ва уларга барча мавжуд маълумотлардан фойдаланиш имкониятини беришга бир неча бор чақирган.\nЯнварь воқеалари бўйича Олмаотада ўнлаб одамлар жиноий жавобгарликка тортилган. Камида етти нафари турли муддатларга қамоқ жазосига ҳукм қилинган.


22 сентября, 2021, 22:46\nТеги:Пахтакор | Шота Арвеладзе | Суперлига | Сречко Катанец | Жалолиддин Машарипов | Рональд Куман\n"Пахтакор"нинг собиқ устози ҳозирги ҳаёти, юртимиздаги фаолияти ва яна бошқа масалаларда фикр билдирди.\n- Мен январда, агар хабарингиз бўлса, жуда мураккаб вазиятда кетишга мажбур бўлганман. Устига-устак ковид билан боғлиқ ҳолат туфайли ҳамма ер ёпиқ эди. Уйимга бордим, мени йўқлаб ота-онам, қариндош-уруғларим келишди. Табиийки, кўп вақтни оила даврасида ўтказдим. Кейин ёз келди, Грузияда 30 йил давомида бўлмагандим. Шу боис, она юртимга йўл олдим. Ҳозир эса Истанбулда яшаяпман.\n- “Пахтакор” ва Суперлига масаласи билан боғлиқ саволингизга келсак, “Пахтакор”нинг барқарор даражага кўтарилиши учун қаттиқ меҳнат қилганмиз ва пойдеворни шунга мос равишда қурганмиз. Тўғри, кетганимдан бери клубда кўп нарса ўзгарган бўлиши мумкин. Бироқ тизим ўша-ўша ҳолатда ишламоқда. Ўйлайманки, клубда қолганлар ўз ишини жуда яхши бажаришмоқда. Шунинг учун “Пахтакор” жорий мавсумда ҳам чемпионга айланиши аниқ. Айтишим керакки, менга қадар ҳам менинг давримда ва мендан кейин ҳам “Пахтакор” узоқ йиллар давомида амал қилиб келган фалсафасига содиқлигича қолмоқда. Жамоанинг барқарорлиги сабаби ҳам мана шу фалсафага бориб тақалади. Агар ”Пахтакор” бундан кейин ҳам шу руҳда кетса, яқин йиллар ичида бошқа бирор-бир клуб унинг олдига туша олмаса ҳам керак. Энди Суперлигадаги бошқа иштирокчиларга келсак, ўзим ишлаган даврдан келиб чиқиб айтадиган бўлсам, ўша кезларда бошқа иштирокчиларнинг ҳам иш юритишнинг ўзига хос тамойиллари ва фалсафаларини сезганман. Аммо уларнинг имконияти “Пахтакор”никичалик эмас. Боз устига аксарият иштирокчиларнинг молиявий аҳволи ҳам қониқарли даражада деб ўйламайман. Ўз-ўзидан бундай имкониятлар билан лиганинг байроқдори бўлиб турган клуб билан беллашиш осон эмас. Ўз тажрибамдан келиб чиқиб айта оламанки, “Пахтакор”да биз амал қилиб ишлаган тамойилларга ўхшаш жиҳатни “Насаф”да кўрдим. Бошқа жамоалардан фарқли равишда қаршиликлар клуби доим барқарор ўйин намойиш этиб келади. Шунингдек, охирги 3-4 мавсум давомида АГМК ҳам ўзидан ёмон таассурот қолдирмаяпти. У ерда мураббийнинг қўли, клуб танлаган йўл истиқболли эканлиги сезилиб турибди. Ўз ўрнида раҳбарият ҳам АГМКдан қандай натижаларни кутаётганини аниқ баён этиб, шунга мос равишда ишлаш имкониятини яратиб беряпти. Шу жамоадан ҳам кўп нарса кутиш мумкин. Асосийси, уларда молиявий масала анча яхши йўлга қўйилган. Устига-устак олмалиқликлар қандай мақсад сари интилаётганликларини яхши билишади.\n- Сиз учун қайси шаҳарда яшаш қулайроқ: Тбилисидами ёки Истанбулда?\n- Ҳозир оилам билан Истанбулда яшаяпман. Футбол томоша қилиш учун тез-тез стадионларга бориб тураман. Гоҳида Мадридга, имкон туғилса Тбилисига боряпман. Аммо доимий яшаш жойи биз учун ҳозирча Истанбул бўлиб қолган.\n- Бўлмасам-чи! Албатта, Ўзбекистонни соғиняпман. Ахир у ерда кўплаб дўстлар орттиришга улгургандим. Қолаверса, бир-биридан ширин таомларингизни қўмсайман. Ортга қайтган бўлармидим? Ҳозир бу саволингизга ҳа ёки йўқ дея жавоб қайтара олмайман. Бироқ, имкон туғилган заҳоти Ўзбекистонга қайтиб, дўстларим билан кўришишни хоҳлайман.\n- Ўзбекистонда иш бошлаган илк кунимданоқ, бу ерда иқтидорли янги авлод вакиллари етишиб чиқаётганини айтгандим. Бугунги кунда Элдор Шомуродовнинг “Рома”да ўйнаётгани ҳам ўзбек футболида мана шундай иқтидорли ижрочилар талайгина топилишининг яққол исботи бўла олади. Ёки бўлмаса Машариповни олайлик. Жалолиддин майдонга тушган пайтда бор маҳоратини ишга солиб, тўлиқ 100 фоиз куч билан ҳаракатланади. У ҳам Европага бориб, шу ерга мос бўлган даражадаги футболда ўйнаши керак. Саволингизнинг асосий моҳиятига келсак, аввало ўзимга янги иш жойи топиб олай! Шундан сўнг қўл остимда ўзбекистонлик қайси футболчиларни кўриш билан боғлиқ масала ҳақида бош қотиришим мумкин.\nШота Арвеладзе: Сейчас важно, чтобы все были здоровы


ЎзА - Термиз гарнизонида ҳарбий қисмларнинг жанговар шайлиги текширилмоқда\nТермиз гарнизонида ҳарбий қисмларнинг жанговар шайлиги текширилмоқда\nҚуролли Кучлар Бош штаби томонидан Термиз гарнизонида жойлашган ҳарбий қисмларда бўлинмаларнинг жанговар тайёргарлиги тўсатдан текшириш бўйича инспекторлик машғулотлари бошланди.\nКеча, 14 май куни эрталабки саҳарда берилган “Тревога” сигналидан сўнг, гарнизонда жойлашган ҳарбий қисм ва муассасалар юқори жанговар шайлик ҳолатларига келтирилди.\nМашғулотларнинг дастлабки босқичида гарнизон ҳудудидаги ҳарбий объектларни қўриқлаш ва ҳимоя қилиш режими кучайтирилиб, бўлинмаларнинг ҳарбий техникаларда “Термиз” полигонига чиқиб кетиши таъминланди.\nПолигонга чиққан бўлинмалар мобил бошқарув пунктларини ёйиб, ишга тушурди. Текширув давомида ҳарбий хизматчиларнинг тактик тайёргарлиги, топография, махсус тайёргарлик, оммавий қирғин қуролларидан ҳимояланиш ва бошқа фанлар бўйича билимлари синовдан ўтказилиши бошланди.\nБир неча кун давом этадиган тўсатдан текширувни ўтказишдан мақсад батальон тактик гуруҳларининг жанговар шайлиги, ҳарбий хизматчиларнинг жисмоний тайёргарлиги, ҳарбий техника ва қурол-аслаҳалардан унумли фойдаланиш бўйича амалий кўникмалари синалади.\nТўсатдан текширув давом этмоқда.


28 май 2020, Тошкент вақти: 08:46\nБританиядаги Уруш ва Тинчликни ёритиш институти ташкил қилган Халқаро фестивалда 22 давлатдан тақдим қилинган ҳужжатли фильмлар қатнашди.\nФестивал Бишкек шаҳрида 10-14 декабрь кунлари тўрт номинацияда ўтказилди.\nОзодликнинг қирғиз хизмати журналисти Санжар Эралиев муаллифи бўлган “Ўгай келинлар” ҳужжатли фильми “Фестивалнинг махсус соврини” номинацияси ғолиби бўлди.\nЎттиз дақиқали мазкур ҳужжатли фильмда Ўзбекистондан Қирғизистонга ва Қирғизистондан Ўзбекистонга келин бўлиб тушган аёллар тақдири ҳақида ҳикоя қилинади. Фильм қаҳрамонлари бўлган уч аёл мисолида ўн минглаб келинларнинг мураккаб ҳаёти ёритилган.\nНаманган, Жалолобод, Ўш, Андижон, Боткен, Фарғона...Ўзбекистон билан Қирғизистонни боғлаб турган мазкур чегара ҳудудларида қўшни давлатга келин бўлиб тушган ўн минглаган аёллар узоқ йиллардан бери фуқаролик ололмай, ҳуқуқлари паймол бўлган ҳолда яшашга мажбур бўлмоқда.\nСанжарга кўра, фильмни тайёрлаш учун Ўзбекистонга бориб, у ерда яшаётган қирғизистонлик келинлар тақдирини ҳам ўрганган.\nСанжар Эралиевнинг Озодликка айтишича, фильм намойиш этилганидан сўнг, Ўзбекистондан Қирғизистонга келин бўлиб тушган аёллар ҳаётида аста-секин ижобий ўзгаришлар содир бўлмоқда.\n“Қирғизистондан Ўзбекистонга келин бўлиб тушган аёллар ҳали-ҳануз паспорт ололмасдан юришибди”, деди Санжар Эралиев.\nСанжар Эралиев билан бўлган суҳбатни қуйида тингланг:\nСанжар Эралиев билан суҳбат:


Россия вакцинасига 20тадан зиёд давлат қизиқиш билдирмоқда - Darakchi\nРоссия вакцинасига 20тадан зиёд давлат қизиқиш билдирмоқда\nДУНЁ 13.08.2020, 23:18\nСпутник ёзишича, дунёда биринчи бўлиб рўйхатга олинган коронавирусга қарши вакцинага йигирматадан ортиқ давлат "амалий қизиқиш" билдирди. Бу ҳақда Россия ТИВ расмий вакили Мария Захарова маълум қилди.\nТаъкидлаш керакки, бир қатор Ғарб давлатлари бу ютуқни кескин танқид қилишди. Россия Федерацияси Соғлиқни сақлаш вазирлигида "хорижий ҳамкасблар, эҳтимол, Россия препаратининг маълум бир рақобат ва афзаллигини ҳис қилишмоқда" деб айтишди.\nВазирликда, шунингдек, вакцина яратилган платформа мутлақо хавфсиз эканлигини ва бошқа препаратларни ихтиро қилиш ва ишлаб чиқаришда ўз самарадорлигини исботлаганлигини таъкидлади.\nШунингдек, вакцина ишлаб чиқилган Гамалея миллий эпидемиология ва микробиология илмий марказида Ғарбнинг танқидига жавоб берилди.\nМарказ раҳбари Александр Гинцбург таъкидлаганидек, бошқа реакцияни кутиш - соддалик бўларди.\n"Ўйлаб кўринг, агар Россия вакцинаси туфайли маълум одамлар, фирмалар миллиардлаб доллардан маҳрум бўлса, қандай муносабатни кўрмоқчисиз? Менимча, реакция мутлақо нормал. Бу чумолилар уясига суқилган таёқ каби", - деди олим "Россия 24" эфирида.\nБироқ, бир қатор мамлакатларда, аксинча, улар Россия вакцинасини рўйхатдан ўтказилиши билан қутладилар. Ушбу ютуқни БССТ ҳам мамнуният билан қабул қилди.\nТашкилот пандемияни енгиш йўлларини топиш учун россиялик олимлар билан биргаликда ишлашга қизиқиш билдирди.\nШу билан бирга, Захарова Москва препаратни қўллаш бўйича БССТ билан яқин алоқада эканлигини таъкидлади.


Бахилнинг иши юришмайди\n20-03-2020, 12:10 20 Ўқиш режими + -\nИслом динида бахиллик ёмон хулқ сифатида қораланади. Бахиллик сўзи луғатда: “Бахил-арабча – хасис, зиқна, қурумсоқ, бировга ҳеч нарсани раво кўрмайдиган; сарф-харажатни ёқтирмайдиган; хасис, қизғанчиқ.\nАслида, бахил дўзахдаги дарахтнинг номидир. Дўзахдаги дарахтнинг бир шохи инсонга хос сифат бўлиб, бу дунёга тушиб туради. Кимки бу сифатни ўзида намоён қилса, у ўша дарахтнинг шохини ушлаган бўлади. Бахил дарахт шохини маҳкам ушлаб яшаётган киши охир-оқибатда ёмон жойга боради. Бу ҳақда пайғам баримиз (с.а.в.) : “Бахиллик ҳам дўзахдаги бир дарахтдир. Унинг шохлари дунёга тушиб туради. Кимки унинг шохидан тутса, у шох уни дўзахга элтади”, дейдилар.\n“ Қуръони карим”да: “ Мана, сизлар шундай кишилардирсизки, Аллоҳ учун инфоқ-эҳсон қилишга буюрилгансизлар. Бас, сизларни орангизда бахиллик қиладиган кишилар ҳам бордир. Ким бахиллик қилса, бас, албатта у фақат ўз зиёнига бахиллик қилур”. ( Муҳаммад сураси, 38-оят). Инсон бахилликдан қайтиб, саховатли бўлишликни Аллоҳ таъолонинг буйруғи сифатида ўзида мужассам қилади.\nИнсон ўзидаги бахилликни ҳар доим сахийлик қилиш билан енгиб бориши лозим. Бу ҳақда ўз даврида Луқмони Ҳаким ўғлига шундай насиҳат қилади: “ Эй, фарзандим, бахилликдан сақлан, бахиллик дунё ва охиратингни бузади. Инсонлар олдида мурувватинг камаяди, обрўйинг кетади. Одамлар олдида иззат ва улуғлигинг кетади. Ғазабингни мулойимлик билан, енгилликни вазминлик билан, нафснинг ҳавосини тақво билан, шак-шубҳани ҳақиқат билан, ботилни ҳақ билан, бахилликни ўз молинг билан енггин”. Инсон ўзидаги бахиллик туфайли дунё ва охират яхшиликларидан маҳрум бўлади. Бу ҳақда ҳадисда: “Алдоқчи, миннатчи ва бахил жаннатга кирмайди”, деб огоҳлантирилади. (Термизий ривояти).\nСахий одам топганини бошқалар билан бўлиб ейди, бахил одам эса иложи борича ҳеч кимга бирон нарса бермай ейишга ҳаракат қилади. Бу ҳақда халқимизнинг “Сахий топса-барча ер, бахил топса- босиб ер”деган мақоли диққатга сазавордир. Бахиллик ҳам, хасислик ҳам инсон учун яхши одатлардан саналмайди. Бир куни устоз ўз шогирдидан: “ Бахил билан хасиснинг нима фарқи бор?” деб сўрабди. Шогирд: “ Бахил одам бировга бирор нарса бермайдиган одам, хасис эса қизғанчиқ одам” деб жавоб берибди. Устоз шогирдига: “ Сени айтганинг ҳам тўғри, аммо бахил бировга бирор нарса беришдан тийиладиган одам бўлса, хасис эса бирор иш, айниқса, яхшилик учун зарардан қочадиган одам”, деб жавоб берган экан. Қадим замонда бир хасис бой бор экан. У бир куни йиғилишда ўтириб, уйидаги чироқ ёқилган қолганлиги эслайди. Бой аста йиғилишдан чиқиб, уйига қайтади. Уйига келиб, эшигини тақиллатади. Унинг уй хизматкори уйидан овоз бериб, эшикни очмоқ бўлганида, бой: “ Эшикни очма, хонамдаги чироқни ўчириб қўй”, дебди. Хизматкор: “ Чироқни ўчириб қўйганман, нима учун эшикни очмаслигимни тушунмадим” дебди. Бой: “ Мен яна йиғинга қайтиб кетаман, ҳар келганимда эшикни очаверсанг, эшикнинг ошиғи ейилиб кетади”, дебди. Хизматкор эса: “ Энди, тушундим, аммо ҳар гал қайтиб келишингизда оёқ кийимингиз ерга ишқаланиб ейилиб кетишини ўйламаяпсизми?” дейди. Шунда хасис бой: “ Сен мени нима деб ўйлаяпсан, мен сен айтмасанг ҳам туфлимни қўлтиғимга олиб келдим, ҳозир эшикни орқасида оёқ яланг турибман”, деган экан.\nИнсоннинг бахиллик қилиши уни дунёни жуда қаттиқ яхши кўришига, уни дунё тўплашга ўчлигига далолат қилади. Ва бахиллик дунё жам қилувчи кишининг беш ёмон хислатидан бири ҳисобланади. Бу ҳақда донишмандлар шундай дейишади: “ Бу дунёда дунё тўпловчи учун бешта ёмон хислат бор. Бу беш ёмон хислатлар қуйидагилар:\n1. Кўзи очлик. 2. Қаттиқ бахиллик. 3. Узун орзу. 4. Қалби қаттиқлик. 5. Ўлимни унутиш.\nБахил одам мол-дунёга ўч бўлиб, у молини кўпайишини орзу қиладиган одамдир. Шу туфайли у дунё жамъ қилиш илинжида яшайди. Бу ҳақда Алишер Навоий ҳазратлари ўз вақтида шундай ёзган эдилар:\nЖамъ этмак азалда топти тақсим бахил,\nЧун харж қилур чоғда кўрар бийм бахил,\nТош ҳукмидадурки жамъ этар сийм бахил.\nДарҳақиқат, инсон ўз нафсидаги бахилликни бошқа бировга бирор нарса бериш ёки яхши сўз, яхши иш қилиш билан ювиб туриши лозим”. “Қуръони карим”да: “ Кимки ўз нафси бахиллигидан сақлана олса, бас, ана ўшалар нажот топувчилардир” дейилади. ( Ҳашр сураси 9-оят). Қадимги донишмандлар бахил одамнинг хасислик қилиб йиққан молига қуйидаги офатлар келади, деб баён қилишган :\nБахил одамнинг моли охир-оқибат сув тошқини, олов ёнғини, бўрон, зилзила каби табиий офатларга учрайди. Ҳадисда бу ҳақда шундай дейилади: “ Ҳар куни тонгда инсонлар уйқудан уйғонганда ер юзига иккита фаришта тушади. Улардан бири: “ Эй Аллоҳ, инфоқ-эҳсон қилган инсоннинг молини тўлдир”, деса, иккинчиси: “ эй Аллоҳ, бахил одамнинг молига талофат етказ деб дуо қилади”;\nБахил одамнинг баъзи бир ноўрин гапи ёки ноқобил ҳатти-ҳаракати туфайли моли мусодара бўлади;\nБахил одам молини жамлаб, уни бир жойга яширади ва кейин молини қўйган жойдан тополмай йўқотади;\nБахил одам бир касалга йўлиқиб, у касални даволатиш учун мажбур бўлиб йиққан молидан ажралади;\nБахил одамнинг жамлаган моли ўғри, қароқчи ёки фирибгарлар томонидан ўзлаштирилади.\nБахил одамнинг фарзандлари ноқобил чиқиб, унинг молини буҳуда кетишига сабаб бўладилар;\nБахил одамнинг кўнглига мол зое кетадиган жой (масалан, рухсат қилинмаган жойга иморат қилиш, ноўрин маърака қилиш каби)ларга маблағ сарфлаш келиб, тўплаган молини ўша жойда беҳуда йўқотади.\nБахил одамнинг бахиллиги уни ҳақ билан ҳам, халқ билан яқин бўлишига путур етказади. Бу ҳақда ҳадисда шундай дейилади: “ Сахий ҳаққа ҳам, халққа ҳам яқиндир. Бахил ҳақдан ҳам, халқдан ҳам узоқдир”;\nБахил одамнинг бахиллиги уни дунё ва охират яхшилигидан маҳрум қилиб, ёмон жойга боришига сабабчи бўлади. Бу ҳақда Яссавий ҳикматларида:“Дўзах айтурман ортиқ бахил қуллар менда бор, Бахилларнинг қўлида ўтли- занжир кишан бор”, дейилади.\nРивоят қилишларича, Яҳё алайҳиссалом бир куни Шайтонга дуч келадилар. Ва ундан: “ Эй, Шайтон, одамлар орасида энг ёмон ва энг яхши кўрган кишинг ким? ”, деб сўрайдилар. Шайтон: “ Одамлар ичида энг ёмон кўрганим сахий киши бўлса, энг яхши кўрганим бахил кишидир. Чунки сахий киши ўзининг саховати билан доим яхшиликни, бахил киши ўзидаги хасислик билан доим ёмонликни қўлга киритади. Мени доим одамлардаги яхшилик феъли хафа қилса, улардаги қабоҳат, ёмонлик хурсанд қилади”, деб жавоб беради. Инсонни бахиллик дунё ва охират манфаатидан олиб қолади. Бу ҳақда ҳазрати Али р.а. шундай дейдилар: “ Агар қуйидаги беш хислат бўлмаганида одамлар яхши амал қилувчилардан бўлар эдилар:\n1.Дунёга оч кўзлик қилиш.2.Қилган ишига риё қилиш. 3.Ортиқча нарсасига бахиллик қилиш. 4. Худбинлик. 5. Нодонлик.\nХалқимиз ўз мақолида ҳам: “Бахилнинг боғи кўкармас” дейди. Бахил одамнинг иши юришмайди. Бахиллик инсоннинг бахт йўлидаги тўсиқ бўлиб, у туфайли инсоннинг толеи кулмайди. Бу ҳақда шоир Абдулла Орипов шундай дейди:\nКимнинг давлати беҳуда, бисёр,\nДарҳақиқат, инсон учун бахиллик ҳеч қачон бирор манфаат келтирмайди. Бахиллик жамиятдаги кишилар ўртасида меҳр-оқибатни кўтарилишига, инсонларнинг бир-бирларини ёмон кўришлари ва улар ўртасидаги инсоний алоқаларга путур етишига сабаб бўлади. Шу сабабли инсон ўз табиатидаги бахилликка тўғри баҳо бериб, уни хайру-саховат билан ушлаш натижасида икки дунё саодатига эришади.


Ўзбекистон бўйича 2300дан зиёд аёл алимент тўлаши маълум қилинди Республика бўйича 2364 нафар аёл суд қарорларига мувофиқ фарзандининг таъминоти учун алимент тўламоқда, деб маълум қилди Мажбурий ижро бюроси бўлим бошлиғи Насимхон Бурҳонов.\n“Суд бола отаси билан қолиши ҳақида қарор чиқарган тақдирда, оналарни фарзандлари вояга етгунга қадар уларнинг моддий таъминоти учун алимент тўлашга мажбурлайди. Айни пайтда Ўзбекистонда 2364 нафар аёл алимент тўламоқда.\nСуд қарорларига кўра, аёллар алиментни собиқ турмуш ўртоқларига тўлашади”, - деди МИБ ҳуқуқий таъминлаш ва халқаро ҳуқуқий алоқалар бўлими бошлиғи Насимхон Бурҳонов 6 август куни AОКАда ўтказилган матбуот анжуманида.\nМИБ мулозимининг маълумот беришича, бюро ходимларининг саъй-ҳаракатлари билан 2021 йил бошидан буён 11 400 нафар эр-хотин ярашган.\nАввалроқ Ўзбекистонда 2021 йилнинг биринчи ярмида оилавий ажримлар сони ўтган йилнинг мос даврига нисбатан 34 фоизга ортгани, йил бошидан бери қарийб 20 мингта оила ажрашгани, энг кўп ажрашишлар Тошкент шаҳрига тўғри келгани маълум қилинганди.\n2021 йил 1 мартдан бошлаб ижро ҳужжатлари бўйича алимент мажбуриятларини бажариш қарздорлар томонидан Алимент мажбуриятларини ижро этиш ва назорат қилишнинг ягона ахборот тизими орқали амалга оширилмоқда.\nМаълумот учун, Мажбурий ижро бюросида ҳозирда иш юритувидаги 1 миллион 90 мингга яқин ижро ҳужжатининг 268 мингдан ортиғини (24,6 фоизи) алимент тўловларига оид ижро ишлари ташкил қилади.


Номоддий маданий мерос муҳофазасида маҳалла тажрибаси - Intangible Cultural Heritage of Uzbekistan\nТарихий этнографик адабиётларда ёзилишича, маҳалла деганда катта оила ёки бир неча оилаларни ўзига бирлаштирган ҳудуди бирликдаги жамоа тушинилган. Маҳалла фуқароларнинг ташаббуси билан ташкил этилган тарихий жамоадир.\nМаҳалла жуда қадим тарихга эга бўлиб, унинг илдизлари бронза даврига бориб тақалади. Қадимшунослик манбаларининг гувоҳлик беришича, бронза даврига бориб тақалади. Милоддан аввалги III асрдан милодий V асрнинг бошларигача қадимги Фарғона (Паркана) давлатида барча масалаларни оқсоқоллар кенгаши ҳал этган.\nЎзбек маҳалласи эзгулик бешиги, тарбия ўчоғи, миллий удумлар, урф-одатлар ва анъаналар шаклланган маскан бўлиб, одамларни ўзаро меҳр-оқибатли, саҳоватли қилиб тарбиялашда, ўзига хос жамоа ва жамовий анъаналарнинг шакллантирилишида жуда катта аҳамиятга эга бўлган. Жумладан, Ўзбекистонда маҳалла тўй-маърака, ҳашар уюштириш, муҳтож ва эҳтиёжманд одамларга ёрдам бериш, турли байрам ва тантаналарни биргаликда нишонлаш ва ҳоказо вазифаларни бажарган.\nМаҳалла оқсоқоллари етакчилигида тўй маросимлари(бешик тўй, суннат тўй, никоҳ тўйи) ва мотам маросими , халқ сайиллари(Наврўз, Лола сайли, Ҳосил байрами, Меҳржон)да болалар иштирокида миллий кураш ва кўпкари каби халқ ўйинлари уюштирилади.\nАйнан маҳалла доирасида ўтказиладиган турли жамоавий анъаналар орқали ўзбекларга хос номоддий маданият анъаналари ва маънавий тамойилларга асосланган одоб-аҳлоқ тизими ўргатилади. Қолаверса. ёш авлодга бу тадбирларда асосан эзгуликка йўғрилган урф-одат ва анъаналар сингдирилади. Шу боисдан ҳам ўзбекларда «Отанг-маҳалла, онанг маҳалла», «Бир болага етти қўни ота-она» деб бежизга айтилмаган.\nЎзбекистонда Рамазон ва Қурбон ҳайитлари арафасида, Наврўз, Хотира ва қадрлаш куни, Мустақиллик байрами олдидан ҳар бир маҳаллада маҳалла оқсоқоллари ва фаоллари иштирокида ҳашар уюштириш анъана тусига кирган. Бу жараёнда маҳалла оқсоқоли ёшларни жамоада турли вазифаларни бажаришига, пиру бадавлат қарияларнинг тўпланган тажрибаларга суянган ҳолда иш тутишга алоҳида эътибор берган.\nМаҳаллада аждодлардан авлодларга мерос тарзда маънавий-аҳлоқий мазмунга йўналтирилган гўдакларни овутиш ўйинлари уларда жамоага уюша олиш туйғусини шакллантирган. Қизлар ўртасида жамоада «читтигул», «яшинмачоқ», «бештош», «меҳмон-меҳмон», «оқ мунчоқдан кўк мунчоқ», ўғил болалар орасида «жупми-тоқ», «кўз боғлар», «варрак», «ғиз-ғизак», «ғир-ғирак», «муш кетди», «ов», «ошиқ», «ишти», «хуржун-хуржун» каби ўйинларда жамоага уюшиш шаклланган. Жамоа таъсирида болалар онгида кимдир ота-она, кимдир жамоа сардори бўлишга интилиш, катталарга тақлид шаклланган. Болалар ота-оналари тарбиясидан узоқлашгандан бошлаб тенгқурлари даврасида аста-секин катталар жамоасига қўшила бошланган.\nХуллас, маҳалла тарихий қадриятларининг тикланиши, ривожлантирилиши, номоддий меросни аждодлардан авлодларга етказишда, уларнинг кундалик ҳаётга жорий этилишида ўзига ҳос мактаб ҳисобланади.


Бош сахифа > Янгиликлар > "Агама" янги бинога кўчди\n"Агама" янги бинога кўчди\nНавоий кон-металлургия комбинатига қарашли "Агама" трикотаж-тўқимачилик корхонасининг тайёр маҳсулотлари бир пайтлар бежиримлиги ва сифати билан ички бозорда харидоргир эди. Сунъий тола асосида ишлайдиган дастгоҳлар бугун яна ишга тушди.\nАйни пайтда корхонада нафақат буюртма асосида махсус иш кийимлари, балки барча талабларга жавоб берадиган, сифатли, замонавий андозалардаги аёллар ва эркаклар, болалар учун мавсумий кийимлар, қишки курткалар, ҳар томонлама қулай бўлган кўрпа-ёстиқлар тайёрланмоқда. Тўқув ва трикотаж маҳсулотлари фабрикага қарашли дўкон пештахталаридан ўрин эгаллаб, аҳоли эҳтиёжини қаноатлантираётгани қувонарли ҳол. Тажрибали тикувчи ва тўқувчилардан таркиб топган жамоа ўз маҳсулотлари билан республика миқёсида ўтказиладиган халқаро енгил саноат ярмаркаларида қатнашиб, янги-янги буюртмалар олаётгани, излаган имкон топар, мақолининг амалдаги исботидир.\n— Авваллари фақат НКМК ишчи-ходимлари учун махсус кийим-кечакларга талаб бўлса, эндиликда маҳсулотларимизга республикамизда фаолият юритаётган фирма ва корхоналардан буюртмалар тушаяпти, — дейди бош муҳандис Ҳайитбой Нурматов. — Ишлаб чиқариш қуввати ошди, бир ойлик даромад бир миллиард сўмни ташкил этаяпти, ишчи ўрни эса 300 нафарга етди. Муҳими, дебитор, кредитор қарздорлигимиз йўқ, корхона ўзига билдирилган ишончни оқлаяпти.\n"Агама" 1992 йил НКМК ишчи-хизматчиларининг уйда ўтирган аёллари, оила аъзолари бандлигини таъминлаш мақсадида ташкил этилган эди. Сунъий толадан маҳсулот ишлаб чиқараётган фабрика хомашё танқислиги боис бироз вақт ўз фаолиятини тўхтатишга мажбур бўлди. Бироқ қисқа фурсатда муаммолар ўз ечимини топди. Юртимизда енгил саноатни ривожлантириш, банкрот бўлаётган корхоналар фаолиятини қайта тиклаш, рентабеллигини ошириш борасидаги оқилона ислоҳотлар натижасида "Агама" фаолияти яна ўнгланди, ишбилармонлик муҳити яхшиланди. Фабриканинг шаҳар марказидан олисда жойлашгани, ижара ҳақи қимматлиги кўплаб ноқулайликларни туғдирарди. Жорий йилнинг апрель ойидан бошлаб цехлар Зарафшон шаҳрига кўчирилди.\n— Болаларим ёшлиги боис, олис ҳудудга қатнаб ишлашга қийналардим, — дейди тикувчи Моҳичеҳра Ҳалимова. — Иш эса икки сменада ташкил этилган, вақтида етиб борилмаса бўлмасди. Шукрки, бу оворагарчиликлар барҳам топди. Ҳозирда шаҳар марказидаги ёруғ ва шинам цехимизда ҳамма шароитлар мавжуд. Бир сменада 70 нафар хотин-қиз ишласа, ҳар бирининг ўзига бириктирилган тикув машинаси бор. Ҳар тонг яхши кайфиятда ишни бошлаймиз. Тушликка ошхонамиз хизматда. Саломатлигимизни ўйлаб ташкил этилган тиббиёт хонасига ҳам эгамиз. Ювиниш, гигиеник хоналарда барча шароитлар мавжуд. Жорий йилнинг март ойида бош директоримиз Қувондиқ Санақулов томонидан "НКМК фахрийси" кўкрак нишонини қабул қилдим. Енгил саноат соҳасидаги 22 йиллик камтарона саъй-ҳаракатларим юксак тақдирланди. Оддий инсон қадрини кўтарган, ишчи-хизматчиларига ғамхўрлик қилаётган раҳбариятнинг холислигидан бошим кўкка етди. Корхонамиз маъмурияти катта ҳажмдаги комбинат эҳтиёжларига мос махсус ишчи кийимларни ишлаб чиқариш, маҳаллий бозорни сифатли тўқимачилик ва трикотаж буюмлари билан таъминлаш мақсадида тинмай изланаяпти. Бу билан биз ишчиларни доимий иш билан таъминламоқда.\nБундай эзгу ният "Агама"нинг тикувчи, тўқувчи хотин-қизлари кўнглига жо бўлган. Ахир, муносиб иш шароитига эга, вақтида ойлик маошларини олаётган, оиласини ҳалол меҳнати билан тебратаётган инсон ўз ҳаётидан рози бўлиб яшаши табиий-да! Қолаверса, корхона раҳбарияти янги режалар сари қадам қўймоқда. Цех дастгоҳларини замонавийлари билан алмаштириш, маҳсулот ишлаб чиқариш ҳажмини ошириб, экспортга йўналтириш каби эзгу ниятлар шулар жумласидан. Бирлик ва ҳалоллик бор жойдан барака унишига "Агама" трикотаж-тўқимачилик корхонаси мисолида амин бўлиш мумкин.\nКўрилганлар сони: 4449